text:
Igmar Reyes: E prijs di desigualdad
Un tiki desigualdad ta inevitable den cualkier economia cu ta basa riba mercado, pero desigualdad excesivo tin un impacto severo riba un sociedad. Crecemento di desigualdad y falta di oportunidad por stagna economia, reduci productividad, polariza un comunidad politicamente, corumpi politiconan y perhudica balornan fundamental manera meritocracia caminda cu status den comunidad ta wordo determina door di prestacion, motivacion y capacidadnan. Tambe reduccion di entrada y nivel di bida como consecuencia di desigualdad hopi biaha ta bay acompaña cu multiple manifestacion den bida di cuidadanonan manera exclusion di bon educacion y otro problemanan social. Den e relato aki lo focus riba kico a y ta wordo haci pa frena desigualdad.
Dicon mester bringa desigualdad? Pa cuminsa, ta evidente cu paisnan cu menos desigualdad, conoce un crecemento economico mas halto y duradero. Esaki International Monetary Fund (IMF) a mustra den su rapport titula: “Reparticion, Desigualdad y Crecemento”. Reparticion por wordo midi por medio di entrada (inkomen) y rikesa (vermogen). Bou entrada ta compronde entre otro salario, pensioen, subsidio, entrada procedente di huur propiedad, entrada via dividendo di compania, interes gana di uno su cuenta di spaar y deposito. Bou rikesa ta compronde entre otro cuenta di spaar na banco, capital inverti den compania, stock exchange of bono di gobierno, doño di priopiedad / real estate y/of simplemente posee cosnan balioso.
Causante exacto di desigualdad ta un materia compleho, pero e por ta relata na tipo di trabou, tipo di estudio, herencia, accesso na educacion, tipo di economia, tecnologia, tipo di mercado, tipo di estado di bienestar cu seguridad social (manera pensioen general y subsidio), integridad di gobierno, sistema di impuesto y globalisacion.
Na 1963 John F. Kennedy a bisa den un speech cu “ora laman subi, tur boto lo flota”, indicando cu mehoracion di economia general lo beneficia tur participante den economia, pero na 2014 e economista Thomas Piketty den su estudio amplio a mustra lo contrario, esta cu ta yate luhoso so a wordo lanta. Cu otro palabra: ta un grupito so a beneficia ora economia a crece. Rikesa n’e top den comunidad semper a keda den man di un grupo minoria y a wordo acumula y canalisa pa paraisonan fiscal manera Hulanda, Suissa y Bermuda.
E perdedornan relativo no ta esnan cu menos entrada sino tur hende cu no ta un capitalista. Cada un discrepancia entre pober y rico no ta solamente relata na fayonan den mercado liber, sino pa falta di hereda placa inicialmente, pa falta di conocemento financiero of pa falta di spaar pa inverti. E top-economista Joseph Stiglitz ta constata cu niun data ta sostene e idealismo di “American Dream”, esta libertad ta inclui oportunidad igual, exito, prosperidad y mobilidad social. No ta desconoci cu ta hopi a logra exito for di un convenio fragil, pero e American dream no ta e norma.
Na 2014 Thomas Piketty a causa furor cu su buki titula: “Capital den Siglo 21”. Segun Piketty, capital mester crece (return on investment) den mesun rapidez cu crecemento economico di un pais. Reparti prosperidad den nos sistema di capitalismo no ta pasa automaticamente, maneho gubernamental ta crucial pa logra esaki. No tin forsa natural pushando contra concentracion di rikesa p’e clase elite. Solamente un Tercer Guerra Mundial (cual no ta deseabel pero historia ta siña nos cu desigualdad a baha substancialmente rond Guerranan Mundial), of un intervencion di gobierno riba mercado liber pa frena desigualdad por preveni rikesa yega den man di un grupo minoria. Pa frena desigualdad, Piketty ta recomenda pa bini cu un impuesto universal riba capital priva di 0,5%, percurando asina tambe cu rikesa no lo keda core di un pais pa otro mirando cu paisnan ta competi cu otro ofreciendo regimen fiscal mas faborabel pa atrae companianan internacional.
Desigualdad na Hulanda
Reparticion via entrada na Hulanda ta basta stabiel y igual, danki na sistema di impuesto y seguridad social (sociale zekerheidsstelsel). Pero den cuadro di rikesa, Hulanda ta den top den Europa pa ta paisnan mas desigual. Segun Centraal Bureau voor de Statistiek (CBS) di Hulanda, na 2015, 10% di esnan mas rico, tabata posee mas di 60% di tur capital financiero (cual ta un suma di €726 biyon), siendo 60% di esnan mas pober tabata posee ni 1%. E 10% di esnan mas pober na Hulanda tabatin hunto un debe di €65 biyon.
Remarcabel ta cu na Hulanda impuesto riba capital ta relativamente abou, siendo impuesto riba salario ta mas halto y t’e impuesto cu mas ta contribui na caha di estado. Segun ‘Follow the Money’ cual ta un plataforma profesional di periodistanan cu ta haci investigacion profundo riba topiconan financiero-economico, di 2001 pa 2013 e contribucion di negoshi na caha di gobierno a baha cu 17.6 procentpunt y di accionista (aandeelhouder) cu 2.3 procentpunt, sinembargo contribucion di impuesto por medio di salario a compensa esaki y a aumenta cu 20.6 procentpunt, pues e belastingdruk a move di negoshi y accionista pa e clase trahador. Segun Piketty, Hulanda ta un di e regimen politico cu obhetivamente ta faborese capital priva. Pues conscientemente decisionnan politico ta aporta na mas concentracion di rikesa p’e clase elite. No ta kita afo cu Hulanda tin un estado di bienestar (verzorgingsstaat) fuerte caminda esnan mas debil den comunidad ta haya ayudo financiero por medio di subsidio, “uitkering”, “toeslagen”, “arbeidskorting”, etc.
Na Hulanda e impuesto riba dividendo ta 15% y e gabinete Hulandes lo bay elimina esaki por completo na 2019 pa (supuestamente) asina keda fiscal atractivo como pais y atrae inversionista stranhero. Otro argumento usa pa gobernantenan ta cu e ahustacion aki lo crea mas empleo y lo duna oportunidad pa inverti. Pero den nos mundo di capitalismo y globalisacion, crea balor pa un mercado a wordo separa di crea empleo. Placa no ta keda den un pais, pero inversionnan ta wordo haci caminda e ganashi ta mas halto. Esaki ta hopi biaha den paisnan menos desaroya caminda e gastonan ta hopi mas abou, pues e ahustacion fiscal no necesariamente lo crea hopi mas empleo na Hulanda. Hasta si inversion keda den un pais desaroya, esey no kiermen cu inversion ta relata na crea mas empleo, sino mas bien den automatisacion diseña pa remplasa empleo cu por ehempel intiligencia artificial y “robots”. Gobierno Hulandes lo perde €1.4 biyon na entrada cu e ahustacion aki. E pregunta ta surgi: ken realmente ta beneficia di tur esaki?
Impuesto na Aruba
Na Aruba, no tin mesun hopi data manera Hulanda, pero por remarca cu na Aruba tambe e impuesto mas imponi ta riba salario. Nos conoce un sistema di impuesto basa riba “draagkracht” riba entrada y un sistema progresivo, es decir esun cu ta gana mas mester paga mas impuesto cu esun cu ta gana menos, esaki por varia entre 0% pa entrada menos cu Awg 20 mil pa aña te cu 58,95% pa top entrada riba Awg 300 mil pa aña. Nos por haci e pregunta con progresivo realmente nos sistema di impuesto riba salario/entrada ta? Con e belastingdruk efectivo ta, ora tuma entre otro ‘aftrekposten’ den consideracion. Pa definicion un persona cu entrada abou no lo beneficia tanto di esaki ya cu e no tin (hopi) ‘aftrekposten’, pues esun cu realmente ta beneficia y ta wordo compensa p’e hecho cu e ta paga mas impuesto y probecha di posibilidadnan fiscal, ta e persona cu entrada (mas) halto. Esaki ta ilustra cu nos sistema fiscal no ta asina progresivo manera nos ta pensa, sin laga afo e pensamento cu e aftrekposten mas grandi ta contribui na engrandece rikesa mas ainda.
Impuesto riba ganashi (winstbelasting) ta 25%, impuesto riba dividendo (dividendbelasting: esta placa cu un accionista ta haya ora compania haci ganashi) ta 10%; cual por wordo mira manera un “vooraftrek” riba impuesto di entrada (inkomstenbelasting) cu ta 25%. Remarcabel ta cu Aruba no conoce impuesto riba rikesa priva manera na Hulanda. Nos no conoce impuesto por medio di ‘vermogensrendementsheffing’ riba accion (aandelen), riba cuenta di spaar, cosnan balioso y balor di segundo cas. Aki nos conoce solamente successiebelasting/ schenkingsrecht (cual ta impuesto riba rikesa hereda) y grondbelasting pa onroerende goederen cual porcentahe a aumenta recientemente. E tipo di impuestonan aki nan peso ta insignificante pa por cambia reparticion di rikesa na un manera mas igual. Pero dicon Aruba no conoce un impuesto riba rikesa priva?
Na october 2017, IMF den su rapport biannual “Enfrenta Desigualdad” a menciona diferente tipo di impuesto riba rikesa cu paisnan por considera pa asina frena desigualdad y realisa crecemento economico sostenibel y duradero. Tambe IMF a constata cu den ultimo 30 aña impuesto riba top entrada (topincome rates) a baha di 62% pa 32% den paisnan avansa. Esaki no ta conta pa Aruba, es mas nos impuesto riba top entrada ta 58,95% cual ta un di e mas halto di mundo. Gobernantenan di paisnan avansa cu a baha tarifa riba top entrada a hustifica esaki como algo necesario pa laga economia crece. Sinembargo, IMF a prueba por medio di data empirico cu no tin argumento pa sostene e pensamento cu si cobra mas impuesto riba e top 1% di esnan cu entrada mas halto den paisnan avansa, cu esaki lo tin un impacto negativo riba crecemento economico.
Na Aruba, impuesto riba ganashi a baha gradualmente den ultimo decada di 38% na 2002 pa 25% na 2016. Igual na Hulanda, esaki ta wordo hustifica door di gobernantenan pa asina crea oportunidad pa inverti, crea mas cupo di trabou y/of haci Aruba mas atractivo pa inversionistanan local y internacional. Na 2003 ora a introduci impuesto riba dividendo di 10%, gobierno a scohe pa baha tarifa di impuesto riba ganashi pa asina compensa e inversionista. Ora di introduci BBO a bolbe baha impuesto riba ganashi di 28% pa 25% (pero tambe ariba salario). Talbes den su totalidad mester wak e reduccion di impuesto riba ganashi como un compensacion di gobierno pa companianan cu gasto halto na prima social y desde 2012 pensioen mandatario? Un cos ta sigur cu bahando impuesto mas ainda riba ganashi, na prome instante no t’e pobernan ta beneficia pero ta resulta mas liher den situacion unda companianan lo por paga mas dividendo na accionistanan.
Desigualdad na Aruba
No tin data recien riba reparticion di entrada of cifra exacto riba rikesa priva manera paisnan avansa, pero Aruba su Oficina Central di Estadistica (CBS) na 2006 a publica un articulo interesante riba entrada y gastonan. E resultadonan di e encuesta ta mustra cu si compara data di 2006 cu 1998, e grupo cu entrada mas abou a bay atras den salario cu 9,5% durante e 8 aña, siendo e grupo cu entrada mas halto a subi cu 16.6%. Por haci e pregunta si tin crecemento di productividad na Aruba pa hustifica aumento di top-salario?
Ora compara entrada cu poder di compra entre 2006 cu 1998, CBS a constata cu e grupo cu menos entrada a bay atras cu 28.5% na poder di compra. Apesar cu e encuesta no ta recien, toch e ta duna un indicacion clave cu esnan cu top entrada a bay dilanti y esunnnan cu entrada mas abou a bay atras. Pa evita cu e grupo fragil aki nan derecho laboral wordo malusa (pa falta di informacion) of mihor condicionnan laboral (pa falta di un CAO), aki rol di sindicatonan por bira mas crucial y lo por percura pa reduci discrepancia den entrada door di preveni trahadornan cu tiki cualificacion (low-skilled) cay den mal gara di trabounan mal paga. Sin laga afo miho control di gobierno riba ilegalnan trahando pa menos cu sueldo minimo cu ta forma un concurencia directo y inhusto p’e grupo aki.
Por conclui, cu capitalismo den siglo 21 ta wordo reta. E crecemento di rikesa y e diferencia di entrada entre esnan mas rico cu esunnan menos fortuna ta test nos sentido di husticia, mobilidad social y oportunidad igual. Capitalismo tabata tremendo den aumenta rikesa, pero a fracasa den distribui esaki. Tuma Hulanda como ehempel cu ta un pais rico, su ciudadanonan tine relativamente bon, pero desigualdad den capital priva ta enorme. Ni multi miyonario Rey Willem Alexander y Reina Maxima ta paga impuesto riba salario y entrada, siendo esun cu salario minimo na Hulanda ta paga 36,55%.
Reparti prosperidad den nos sistema di capitalismo no ta pasa automaticamente, pesey maneho gubernamental ta crucial. E articulo aki no ta boga pa kita rikesa di e clase elite sin mas, pero pa percura pa tur hende paga nan ‘fair share’, principalmente esnan (hopi) rico, frenando asina concentracion di rikesa den man di un grupo minoria. Si no haci nada, nos modelo di capitalismo y democracia lo wordo enfrenta cu auto-distruccion, e prijs halto di desigualdad. No ta kita afo cu capitalismo a contribui na desaroyo positivo den hopi pais, caminda hopi ciudadanonan (rond mundo) a wordo saca for di pobresa, a conoce hopi innovacion, miho calidad di bida, etc., pero prosperidad di esnan mas rico mester ta den balansa cu e tamaño di e economia.
Mirando e trend mundial nos tambe por inicia discusionnan sano riba desigualdad na 2018. Tin indicacion cu desigualdad a crece na Aruba y cu esnan na top den nos comunidad so a bay dilanti riba entrada. Tambe nos sistema di impuesto ta parce uno di ta beneficia primordialmente un grupo minoria. Di otro banda nos conose un bon sistema di seguridad social. Por ultimo, pa por keda stimula comercio y entrepreneurship (cu ta crucial pa nos economia) talbes mester considera baha impuesto riba ganashi mas ainda, pero di otro banda hisa impuesto riba dividendo cu lo toca accionista den su ambiente priva so. Tambe lo mester considera introduccion di un impuesto riba rikesa priva. E placa cu wordo cobra por wordo destina pa un fondo special pa educacion y training, un inversion den abilidadnan y conocemento di nos hendenan, cual na mi opinion ta yabi pa progreso di nos pais y un herment clave pa frena desigualdad y crea oportunidad.


c: text/html

text:
WILLEMSTAD – Habitantenan rabiá di Drielstraat i Mari Pompoen a reuni huntu ku abogado Achim Henriquez awe mainta, ku e demandá pa Baoase kita e porta grandi ku resientemente a keda instalá i ku ta blòkia akseso na e playa públiko. Konosido pintor i ilustrado Garrick Marchena, kende ta biba den e kaya, a subi ritnan sosial pa ekspresá su indignashon riba e situashon ku tin basta aña andando.
Minister Suzy Camelia-Römer kende a hura di pone un paro na tur konstrukshon ilegal, ta na altura di e asuntu akí, i asta a pasa, mainta trempan, pa observa e situashon. Más despues, algun mandatario, habitante preokupá i varios piskadó a reuní pa eksigí di Baoase Luxury Resort pa kita e porta. Tambe dos funshonarionan di DROV tambe a bini na e sitio i a keda di traha un rapòrt di e suseso. Awe mainta Achim Henriquez, abogado di entre otro Marchena, a kontrolá e permitnan serka Kadaster unda ela konstatá ku e playa na final di Drielstraat en realidat ta tereno públiko i ku e blokeo di e kaminda i área ta un akto ilegal.
Siguientemente Henriquez a haña un yamada di Ad van der Valk, propietario i representante di Baoase, kende a splika ku e resort tin basta tempu ta yudando gobièrnu ku e mantenshon di e playa i kaminda ora di áwaseru i a insistí ku e porta ta riba nan tereno priva. Resientemente Baoase a kumpra e Atlantis Apartments i ta argumenta ku e tereno asina a keda atkerí dor di nan. Akí a surgi un diskushon entre Henriquez i van der Valk, unda e abogado a splika e hotelero ku esaki no ta e kaso según a papelnan di Kadaster, i a menasá di tuma pasonan legal si Baoase no kita e porta inmediatamente. Tambe Henriquez a invita van der Valk pa bin splika su punto na e habitantenan en persona, pero esaki a opta pa tur kòmbersashon bai via nan representantenan ofisial.
Resolushon rápido
Tambe van der Valk a tuma kontakto telefóniko ku Marchena, pa splika un ke otro, pero esaki a referi’e bèk na Henriquez. Marchena a enfatisá ku su akshon ta algu ku tur habitante ku ta konfrontá ku un situashon similar lo hasi, i ku e ke pa bini un resolushon rápido. “Kosnan asina’ki ta inaseptabel, no por ta ku ta hasi kontrukshonnan ilegal, unda ta ekskluí lokalnan di usa espasio públiko. E situashon akí tin años ta andando”, Marchena a splika. “Mi no tin nada kontra di desaroyo, pero esaki tin di tuma lugá riba un manera legal i respetoso na habitantenan. Bo no por haña nos akinan i awó bo ke stroba nos” ela konkluí.
Tambe varios habitante indigna ku a indiká ku no ta e porta ku Baoase a pone resientemente ta e úniko konstrukshon ilegal. No muchu leu tambe tin algun konstrukshon di palu sospechoso, i tambe tin un porta di heru na kandal ku ta stroba piskadónan di haña akseso na e playa.
Porta
Banda di 12’or di mèrdia, bou di supervishon di e funshonario di DROV, finalmente Baoase a kita e porta i e habitantenan a keda satisfecho ku nan petishon a haña oido. Tambe Baoase a haña òrdu pa kita e porta di heru, pero te ainda esaki no a tuma lugá. Habitantenan a primintí di mobilisá pa asina garantisá ku e hotelero no ta bolbe pone e porta of impedí nan di otro manera akseso na nan playa tan gusta.
Outor Deya Mensche

robotstxt: allowed

filter: keep


text:
SVb ta reanuda servicio for di su oficinanan
Entrante diamars 28 di April SVb ta cuminsa brinda su servicionan atrobe for di su oficinanan. E servicio di SVb lo ta via di telefon y email. Solamente ora cu no por completa e servicio via di email of telefon, por haya un afspraak pa presenta na e oficinanan di SVb.
Notificacion AO Sector Priva.
Entrante 28 di April SVb ta tuma notificacion di AO pa trahado den sector priva solamente via telefon 527-2782. Ta notifica AO entre 7:00 AM pa 12:00 PM y 1:00 PM pa 3:00 PM (den weekend di 7:00 AM pa 11:00 AM).
Notificacion AO Sector Publico
Entrante 28 di April, e webportal di SVb ta disponibel pa departamentonan di gobierno y instancianan cu tin acceso na esaki. Notificacion di AO pa e instancianan aki ta tuma lugar for di webportal mediante e dunado di trabao.
Control Medico
Entrante 28 di April e sistema di control medico ta cambia. Ya no ta presenta na SVb riba e di 2 of 3 dia pa wordo controla pa nos dokternan. Pa ricibi control medico mester tuma contacto via telefon y durante e mainta e dokter lo tuma contacto bek pa realisa e control.
Control medico pa Sector Priva
E trahadonan di sector priva no mester tuma contacto cu SVb si nan bay traha bek prome of riba e di tres dia cu ta AO. Den caso cu ta sigui malo riba e di tres dia mester yama Administracion Medico na
280-5100 527-2730 entre 7:00 AM y 9:00 AM.
Control medico pa Sector Publico
E trahadonan di sector publico no mester tuma contacto cu SVb si nan bay traha bek riba e di dos dia cu ta AO. Den caso cu ta sigui malo riba e di dos dia mester yama Administracion Medico. Cual number ta depende di e sitio unda ta ricibi control:
– Si ta ricibi control na Playa ta yama 527-2808 entre 7:00 AM y 9:00 AM
– Si ta ricibi control na San Nicolas ta yama 527-2790 entre 7:00 AM y 9:00 AM.
No ta acepta pa presenta na nos oficinanan si no tin afspraak. Tene bon cuenta cu esaki.
Pa mas informacion riba e numbernan di telefon di contacto di departamentonan di SVb y mas informacion di nos servicionan entrante 28 di april, sigui nos riba facebook of bishita nos website www.svbaruba.org.
SVb ta sigui brinda seguridad na Aruba su comunidad.


text:
Ref di koral
- E artíkulo aki ta skirbí na papiamentu. Lo ta apresiá si por mantené e artíkulo aki na estilo di papiamentu.
Un ref di koral ta un struktura submarino ku ta traha di kalki. Koral ta kolonia di animal chikitu ku ta wordu haña den awanan tropikal ku ta kontene tiki nutriente. Mayoria ref ta wordu traha di koral duru ku ta formá dor di polip ku ta biba huntu den grupo. E polipnan nan ta traha un skelet duru ku ta sirbi pa proteha e kurpa di kada polip. Ref ta krese miho den awa kayente ku ta haña hopi solo, ku ta kla i no muchu profundu.
Tin biaha wordu yama mondi bou'i awa ref di koral ta un di e ekosistemanan di mas riku na mundu. Nan ta okupa menos ku 1% di e superfisio di tera, ongeveer mitar e area di Fransia. Pero nan ta sirbi komo kas pa 25% di tur bida di laman.
FormashonEditá
Mayoria ref di koral a wordu forma despues di e delaster periodo glasial ora e eis a dirti i sambuya un parti di e kontinentenan. Esaki kemen ku mayoria ref ta menos ku 10.000 aña bieu. Ora e ref nan establisá nan mes riba rant di laman nan ta krese bai ariba, manteniendo e nivel ku e superfisie di awa ta hisa. Si nan no por hasi esaki nan ta haña muchu awa riba nan anto ta muri pasobra nan no ta haña suficiente solo pa sigui sobrevivi.


text:
For di tempu mi tabata den Fòrti i después den Staten, mi tabata sòru pa skibi komunikado na Ingles i manda esaki pa agensianan di notisia, prinsipalmente esnan di Karibe. I na masha hopi okashon mi artíkulonan tabata sali den korantnan di Dominica, Jamaica, Barbados, Antigua i tambe Sint Maarten. E bentaha di hasi esaki ta ku bo por saka loke ta importante segun bo. No un notisia ku ta keda filtrá pa otronan.
Nos no ta skibi na Ingles, loke ta lamentabel. Mi ta spera ku mi mensahe lo yega e biaha aki i stimulá pa nos produsí nos notisianan na Ingles tambe. Kere mi, hende pafó di nos fronteranan ta interesá pa sa kiko interesante ta pasa aki, prinsipalmente ora ta trata di maneho. Realidat ta ku e gran mayoria di loke nos produsí ta na Papiamentu i Hulandes. Dos idioma ku no tin un alkanse internashonal.
E blog aki tin lesadó di 160 pais/teritorio. Pues tin interes. Laga nos pensa i aktua mas internashonal. Mundu no ta drei rondó di e 444 km kuadrá aki.
Willemstad, Korsou


text:
WILLEMSTAD – Pa e temporada di karnaval 2017, MEO i Departamentu di Salubridat Públiko, huntu ku Bentana di Informashon, a introdusí algun reglanan nobo pa sigurá higiena i salubridat den standnan ku ta bende kuminda i alkohòl riba ruta di Karnaval.
Ronnie Cornelus di Inspekshon Ekonómiko, a indiká ku standnan riba ruta di Karnaval no ta permití pa bende alkohòl na bòter ni ku menor di edat, pa sigurá siguridat i orden públiko, i a indiká ku lo tin kontrol severo riba esaki. Tambe e funshonario a enfatisá ku lo sera inmediatamente tur stand ku ta tur viola e reglanan.
Ronnie Cornelus i Wilferd Labordus ta papia ku Deya Mensche
Pèrmit adishonal
Tambe a oumentá den e gastunan mará na e pèrmit, pasobra ta konsiderá Karnaval un aktividat spesial, kual ta rekerí un pèrmit adishonal, Cornelus a splika. Antes Kuerpo Polisial tabata guia e proseso di pèrmit, spesífikamente – Buro di Leinan Spesial – pero pa promé biaha MEO ta guia esaki huntu ku GGZ i Bentana di Informashon. Aproksimadamente 100 doño di stand a hasi petishon di pèrmit di benta riba ruta di Karnaval.
Wilferd Labordus – GGZ departamentu THZ – ta enkargá ku kontrol i higiena riba di karnaval i a splika kon importante ta pa kada trahadó di stand tin su karchi di GGD, unda nan a siña kon pa tene e kuminda na e temperatura korekto i den baki higiéniko, i tambe kon pa bisti apropiadamente pa trata ku kuminda.
Muchu lat
Raisa Francisco, kende tin dos aña ku su stand ‘Sabor di Banda’bou’, a pidi pa gobièrnu sentralisá e proseso di pèrmit, paso doñonan di stand tin di kana un kaminda di krus pa yega na tur e permitnan. Iraida Alberto, ku ta para na sùr Gerardusweg bou di e palu di tamarein, tambe ta di opinion ku e proseso por ta mihó organisá. Según Alberto i Francisco, e splikashon di gobièrnu tabata hopi bon, pero muchu lat, kual a pone e doñonan di stand kore masha kabe’i gai pa ta kla ku e pèrmit na tempu pa e marchanan.
Tambe nan ta hopi malkontentu ku e 25 florin adishonal ku AGKK a introdusí, sin duna muchu splikashon dikon. “Promé nos tabata paga 10 florin i awó mester paga 85 florin, i awó e 25 florin akí tambe ta bin aserka, loke ta un abusu”, Alberto a deklará indigná. Cornelus di Inspekshon Ekonómiko di su banda ta atmití ku sierto kosnan no a bai según regla internamente, i MEO lo evaluá esaki pa e no ripití otro aña.
Si Alberto i Francisco a gaba e manera ku e kòntròl ta bai riba ruta, unda ku un tim di aproksimadamente 6 persona, ta ehersé e difísil trabou. “Si nos a tené nos mes na e reglanan di e pèrmit, e proseso i kontrol ta bai masha fásil i niun funshonario mester tuma medida kontra di bo”, Francisco splika.
Muchu molèster i muchu sèn
Tòg Francisco ta haña ku te ainda ta bale la pena pa bende kos riba ruta di karnaval. “Pero e gastunan di permiso no mester sigui oumentà tur aña, pa asina sofoká e hòmber chikí ku ta hasi esfuerso pa bai dilanti”, el a enfatisá. Pa Alberto si e proseso a bira muchu molèster i muchu sèn. “Mi ta duda ku despues di e aña akí lo a partisipá atrobe”, ela finalisá.


text:
Despues di un derota convincente den e inauguracion di nan participacion den Concacaf Caribbean Club Shield na Santiago, Republica Dominicana, Deportivo Nacional di Aruba a sa di bons bek cu un victoria convincente di 2-0 den nan di dos wega di grupo A den Estadio Cibao, e biaha aki contra e actual campeon di Guadeloupe, Unite Sportive Sainte-Rosienne. Golnan di e campeon di Aruba a wordo anota pa e goleadornan Kenroy Ranger na minuut 16 y Devis Oliveros na minuut 45.
Nacional tin awo 3 punto, empata cu e mesun Sainte-Rosienne den puntaje pero cu menos diferencia di gol (-3) pa keda den di tres luga riba tabla cu un wega mas pa bay, cu lo ta contra e sotaneronan Weymouth Wales di Barbados Diamars 17 di April pa 2or di atardi na stadion di Universidad ISA na Santiago de los Caballeros mes. Sainte-Rosienne mes lo hunga contra e invictonan di e grupo, Inter Moengotapoe di Surinam.
E clasificacion di cuater ekipo pa semi-final entre e tres gruponan (A,B y C) lo depende di e miho ganado di grupo cu lo hunga contra e miho di dos luga di e tres gruponan, e di dos wega di semi-final lo ta entre e di dos miho ganado di grupo contra e miho di tres ganado di grupo, Diahuebs dia 19 di April. Den grupo B ta participando Real Rincon di Boneiro y den grupo C, Centro Dominguito di Korsou.


text:
Usa Bo Banco Responsablemente
Con pa maneha bo finanzas den tempo incierto
E pandemia COVID-19 a trece incertidumbre den nos economia y den nos bida. Mientras economia ta recupera, ta importante pa maneha bo finanzas responsablemente y prepara bo mes pa e futuro.
Cosnan cu bo por haci awor mes pa maneha bo finanzas
Si ta posibel, trata na pone placa un banda den caso di emergencia. Tambe ta importante pa controla bo finanza y aplica e miho manera pa maneha bo placa den un corto plazo. Sigui e pasonan pa yuda bo cu bo so situacion financiero.
Paso 1. Traha un presupuesto di emergenciaIdentifica cual entrada bo tin (y di e otronan den bo hogar). Bo por tin diferente manera di entrada, for di bo salario, di bo negoshi, pension, etc. Identifica na kico bo ta gasta placa. Bo lo tin gasto fiho tur luna manera bo hipoteca of huur, seguro, recibo di utilidad, cuminda y cuido di mucha. No lubida riba e gastonan variabel, esakinan ta gasto cu ta varia dependiendo di e luna, manera contribucion di scol, gasto na supermercado, gasto di dentista, impuesto riba auto, etc.
Priorisa bo gastonan y wak si bo por yega na un areglo di pago, of trata di baha bo gastonan. Purba na pone placa un banda pa bo gastonan fiho y gastonan variabel pa 6 te 12 luna.
Buki di Presupuesto 2021Tip y guia pa maneha bo presupuesto.
Paso 2. Sigui bo gastonan
Mantene bo gastonan di dia pa dia na bista, pa asina bo no gasta mas cu bo tin actualmente. Revisa bo statementnan di banco di e ultimo lunanan, mira unda kisas bo por baha bo gastonan. Bo por mira bo statementnan online usando Aruba Bank Online y usa e Aruba Bank App pa check bo saldo y sigui bo gastonan. Siguiendo bo gastonan probablemente lo yuda bo gasta menos na cos cu no ta asina necesario pa bo y bo famia den e situacion actual.
Paso 3. Busca manera pa baha gasto
Pa yuda bo entrada actual rindi mas largo, trata na reduci gasto cu no ta esencial for di bo presupuesto.
Considera baha e gastonan di diberticion y pensa adelanta riba bo gastonan di cuminda.
Planea bo cuminda di antemano, y traha un lista di compras prome cu bo bay supermercado. Esey ta haci bo trip pa bay haci compras mas rapido, pero tambe e lo evita bo di cumpra cos nan inecesario.
Considera otro articulo cu bo no mester, manera abono pa cual bo ta pagando y no ta usa, y considera cancela nan temporalmente.
Por ta bo mester corta den gastonan pa bo por maneha period nan aki.
Paso 4. Considera spaarConsidera pone placa na banda pa bo futuro. E por ta parce dificil pa logra cumpli cu bo gastonan mensual y alabes spaar. Pero cambionan chikito por haci un diferencia grandi. Cuminsa drenta den e habito di spaar. Hasta un suma chikito cada luna por haci un gran diferencia.
Spaar pa un down payment riba un cas of auto, un fondo di emergencia of un vacacion di bo soño por ta mustra dificil. Corda bo por logra bo metanan di mas dificil si bo ta traha riba nan.
Paso 5. Papia cu esnan cu bo debe
Si bo tin problema pa paga bo hipoteca, credit card of recibo di utilidad pa motibo di perdida di trabao of entrada, comunica cu e companianan pa posibel opcion of plan di pago.


text:
Otrobanda, 19 aprel 2012
Fundashon Ser’i Otrobanda ta invitá bo di:
Bin duna un man!!!
Den kuadro di limpia i embeyesé nos bario i ala bes krea lugánan pa nos hóbennan por rekreá nos
ta organisá un dia di limpiesa.
Esaki ta pa drecha kara di monumentonan i tambe terenonan para bashí.
Awor aki ta na turno un kas na Hoogstraat, un kas na Emmastraat i tambe tereno Hotel Stelaris. Pesei nos ta warda bo na Rouvilleweg (ántes Hotèl Stellaris)
. Si bo tin kuashi bieu, hèmber bieu òf roler ku nos por usa bini kuné! Bini yen di ánimo pa yuda drecha kara di bo bario! Tur esnan ku yuda por disfrutá di un sukulento BBQ!
Dia: Djadumingu 22-04-2012
Ora: Di 9.00 a.m pa 2 p.m
Lugá: na Rouvilleweg (ántes Hotèl Stellaris)
.
Pa mas informashon tuma kontakto ku:
Fundashon Ser’i Otrobanda
– Merida 518-7009
– Angela 462-1837
– Kurt 527-1297


text:
11 juni 2020: Diaranson a tuma luga den forma simbolico donacion di CIBC FirstCaribbean Aruba di e bunita suma di 10 mil dollar na Dr. Horacio E. Oduber Hospital. Un momento sigur special na unda tabatey presente sr. Gregory Croeze di Hunta di Directiva di Hospital y sr. Giovanni Atencio, Country Head CIBC FirstCaribbean. Un gesto cu ta di aprecia y lo ser uza specificamente pa gastonan di Covid-19 cu Hospital a haci ultimo luna nan pa por a cumpra extra material, testkits etc. pa por atende tur caso cu presenta.
Por a compronde durante e combersacionnan entre Hospital y CIBC FirstCaribbean Aruba cu e banco Regional ta percurando pa asisti diferente pais den region den e compra di e tan necesario COVID-19 testing kits. E meta principal tras di nan donacion ta pa hunto gana e lucha contra Covid-19.
Sra. Colette Delaney cu ta Chief Executive Officer a remarca cu “tests ta un di a arma nan mas esencial contra e plamamento di e virus, tambe pa identifica y isola esnan afecta pa asina limita e contagio”. Alabes CIBC FIRSTCARIBBEAN Aruba a elogia e trabou di Hospital haci durante e ultimo lunanan. Sigur algo aplaudi mirando e empeño cu ta hinca pa mantante nos comunidad sano y salbo .
Hunta di Diectiva, management y personal di Hospital kier a gradeci CIBC FIRSTCARIBBEAN Aruba pa e bunita gesto di 10 mil dollar destina pa contribui na e lucha contra COVID-19.


text:
SAN NICOLAS – E comerciantenan di San Nicolas tambe ta sinti e efectonan awor cu e proyecto di rehabilitacion di refineria a para. Specialmente esunnan cu a inverti den nan negoshi cu ta tene cuenta cu un apertura di e refineria.
Manera e negoshi Total Services. Nan a cumpra un edificio restaura aña pasa, cerca e entrada principal di e refineria. Den e edificio nan a habri un servicio di cambio (placa) y a construi apartamentonan. Esaki tabata traha specialmente pa empleadonan den mando di e refineria.
E inversion ta trata di un suma di 800 mil, segun director Ronald van Trigt. Awor cu Citgo a para e proyecto, e comerciante ta bisa cu nan mester cambia nan proyecto. “Nos ta keda cu e servicio di cambio pasobra e demanda den e bisindario aki ta keda. Pero e apartamentonan awor nos mester huur via AirBnB.”
“E ta un hecho: nos mester manda hende cas y baha nos gastonan pa por sobrevivi”
Yirman Pacheco tin dos negoshi cu tin di haber directo cu e refineria: un tienda unda nan ta bende sapato, helm y herment na contratista y tambe nan ta distribui gas likido.
E ta bisa cu e ultimo biahanan cu ya e refineria a cera su porta, cu ta tempo pa haci algo otro na e luga. Sinembargo sr. Pacheco a keda haci inversion grandi den entro otro su inventario momento cu atrobe nan a anuncia cu lo rehabilita e refineria. Te fin di 2017 e ta bisa no tabata mustra cu algo por a bay fout.
“Diripiente nan a manda contratistanan di e consorcio responsabel cas pa despues bin bek na maart. Pero awor cu nan a anuncia e stop di e proyecto, pa mi e ta un cuestion di keda warda. Mi no ta bay tuma un decision ainda, aunke mi ta pensa di cuminsa algo nobo den un otro direccion. Pero e ta un hecho: nos mester manda hende cas y baha nos gastonan pa por sobrevivi.”
Di otro banda e comerciante ta mira posibilidad nobo tambe ora ta dicidi cu lo desmantela e refineria. “E ora nan tambe mester di paña di siguridad y herment.”
“Ta tempo pa haci algo otro cu e luga.”
Charles Brouns di e bar famoso Charlie’s Bar ta bisa: “Desde nan a cera Lago, diferente compania a habri e refineria bek y tur a bisa cu nan lo keda por lo menos un 25 aña. Pero esey nunca a pasa. Desde Lago a cera realmente nada a cambia. Ta tempo pa haci algo otro cu e luga.”
Sr. Brouns ta bisa cu companianan mester adapta nan mes na e situacion y wak mas dilanti. E ta mira un miho futuro den e waf di e refineria cu ora e refineria mes ta cera definitivo, lo para riba su mes.
“Na Zuid America tin solamente tres waf unda e tankernan grandi por drenta y pa motibo cu nan a amplia e canal di Panama. Na Noord America tambe tin solamente 3 waf cu por anda cu e tankernan grandi asina. Lo tuma por lo menos 20 aña prome cu tur otro paisnan lo a adapta nan infrastructura pa asina por tuma barconan grandi asina. E waf di nos refineria si por tuma nan y esunnan hasta mas grandi cu por bin despues. Y asina bo ta papia solamente di uzo di un cuarto di full di e tereno di e refineria.”


text: KRALENDIJK – Irene Winklaar a fayesé djabièrnè 3 di yüli den oranan di anochi. Un amiga di Fittipaldi pa un tempu largu. “Komo sakadó di potrèt pa korant Extra, mi a konosé Irene. Mi tabata top’é na diferente okashon. Semper e ta deseá p’ami saka su potrèt i manda esaki pe. Despues mi a pèrd’é un temporada i a tende ku e ta malu i tabata den eksterior. El a regresá i rekuperá i mi a top’é i a bras’é fuerte mi ta kòrda. Nos a kombersá manera semper ku nos ta topa. Na diferente momentu mi tabata top’é na Chachacha Beach. E tabata gusta landa ku e otronan, entre nan Eddy Rijna. E sa kontami ku den pasado e tabata atende hopi ku kosnan relashoná ku potrèt, e sistema di ántes labamentu di potrèt etcetera. Mi tin algun tempu sin mir’é i mi sa ku e kurpa no tabata stabil manera mi konosé den pasado. Siman pasa mi a tende e tristu notisia ku el a bai sosegá den brasa di Señor. Dios duna forsa na famia i ku e ta haña un lugá den Reino di Tata den shelu. Riba potrèt entre otro Irene, e tres damanan ku tabata e promé nan ku a traha na BOPEC si mi no ta kiboká. Otro potrèt ta momentu Irene tabata na Chachacha Beach i su hendenan.


text:
Posted on 22 Oct 2021 08:00 PM - Preview
Jennifer ta remarca cu Mr. van der Linden tin 3 luna caba cu e la muda pa ” Parke Yara” E la cuminsa ta usa e area aki for di Juni. Ta asina cu personanan den e bario ta sinta aki bou. Juli Mr. van der Linden a muda completo aki bou cu stoel y […] The post Habitantenan di Yara kier...Read More
Posted on 22 Oct 2021 08:00 PM - Preview
Lotto riba www.lottoaruba.com. Si bo kier e resultadonan den bo Celular SMS e palabra Sorteo On pa 1100 Catochi 4740 6037 6288 Big 4 8967 1OFF 5172 Zodiac 2229 Tauro Lucky 3 628 X2 Lotto di dia 17 – 18 – 23 – 27 – 03 Mini Mega 21 – 04 – 01 – 20 […] The...Read More
Posted on 22 Oct 2021 08:00 PM - Preview
Laga tur locual cu ta sperami ta bunita Laga tur locual cu mi encontra na caminda ta bunita Laga tur locual cu ta rondonami ta bunita Y laga esakinan termina den tur bunitesa Cado Wever Cu inmenso tristesa y dolor na nos curason, nos ta partisipa fayesimento di nos kerida: Maria Margarita Dubero mih...Read More
Posted on 22 Oct 2021 08:00 PM - Preview
Manera ta custumber di tur a?a, AVB ta dedica e campeonato na personanan cu a duna un aporte na e futbol aki na Aruba sea como hungador, referee of dirigente. E a?a aki ta dedica e campeonato na 4 persona cu sigur merece e reconocemento aki: Richard Jacobs, Andres Garcia, Ernst Mohamed y Lorenzo "De...Read More
Posted on 22 Oct 2021 06:00 PM - Preview
Dia 21 di october 2021 den reunion publico nr. 4 Parlamento di Aruba a trata presupuesto di DOW 2021. Durante e reunion aki mi a pone enfasis na e personanan cu limitacion fisico y cu mester di mas facilidad pa acceso na e luganan publico. Mi persona a entrega un mocion di cual ta splica […] T...Read More
Posted on 22 Oct 2021 04:00 PM - Preview
Internacional: Presidente di Merca Joe Biden a expresa cu Merca lo defende Taiwan si China ataca. Si Taiwan bay Guera, Merca ta yuda nan. China ainda no a responde na e Presidente di Merca su ponencia. Kico Realmente Biden y "White House" a expresa realmente? Un reportero a haci e pregunta di...Read More
Posted on 22 Oct 2021 04:00 PM - Preview
Tempo: Awe anochi: parcialmente nubla cu un awacero pasahero te breve den marduga y mayan: parcialmente nubla cu un awacero breve temperatura maximo 33 grado celsius temperatura minimo 27 grado celsius indice di calor (heat index) den y rond di oranan di merdia: 37 pa 40 grado celsius bahada di solo...Read More
Posted on 22 Oct 2021 03:00 PM - Preview
Segun resumen di awe 18 persona a recupera y un total di 11 caso nobo di COVID-19 a keda registra di cual 3 ta no- residente. E cifranan aki ta representa un ‘Positivity rate’ bou di nos residentenan di 5%. E cantidad di casonan activo di COVID-19 pa awe ta 149 y cantidad di fayecidonan ...Read More
Posted on 22 Oct 2021 03:00 PM - Preview
Un di e preguntanan cu Prome Minister Evelyn Wever-Croes a duna contesta den e reunion den Parlamento di Aruba diahuebs riba e topico di Presupuesto pa DOW ta tocante e problema di ATV/UTV. Na luna di augustus, Prome Minister a reuni cu diferente departamento cu ta resorta bou di Ministerio di Infra...Read More
Posted on 22 Oct 2021 03:00 PM - Preview
Ser maestro ta un profesion di curason. Ta un profesion cu ta encera guia mucha y hoben den bira futuro profesional den nos comunidad. Como maestro bo ta forma parti di tanto desaroyo intelectual como desaroyo emocional di tur alumno. E impacto cu bo ta haci como maestro riba cada alumno ta excepcio...Read More


text:
‘Ta cua cashi e Dreamers tin cu bay aden?’
Que vaina. Un otro ‘sorpresa’ den e aventura di burocracia cu ta mi bida na Aruba. Despues di a cuminsa aña determina cu tanto resolucionnan pa aña nobo, casi...
‘Di desesperacion pa reflexion’
Armand Hessels: Recientemente director di Asunto Social a bati alarma tocante e situacion social na Aruba. Segun e, Aruba ta den un crisis social serio...
Tamara A. Beaujon: ‘Propiedad priva Wariruri desde awe 2 di december no ta cera...
Despues di a entrega mi zienswijze riba e cROPV riba 28 di november mirando cu esaki ta perhudica mi persona y mi famia completamente....


text:
Dos siman despues di huramentá komo Parlamentario riba 2 novèmber 2012, mi a hasi e mandatario di Tráfiko i Komunikashon e siguiente pregunta den un reunion di Staten: “Kiko ta bai hasi pa regulá bulamentu di ‘drones'”. Promé ku e mandatario kontestá, mi a top’é pafó durante un pousa. Ku un sonrisa e a bisami:”Alex, bo ke stòp di hòis? Drones? Ku aroplano mes, Dios sa. E kosnan ei ta pa paisnan grandi”.
Esaki ta djis un ilustrashon di hopi kos ku nos ta laga pasa den nos pais, posponé pa eternidat te na momentu ku e kos èksplotá den nos kara. Esaki tambe ta e kaso ku e peliger di ‘hacking’ ku vários pais a dekretá komo un peliger pa seguridat nashonal.
Manera nos sa, aña pasá ministerio di Maneho di Gobernashon, Planifikashon i Servisio Públiko (BPD) a keda di ‘hack’. BPD ta responsabel pa elekshon, datonan di nos poblashon, estadístika, datonan di tur ámtenar i archivonan nashonal. Nunka a bin un splikashon di Fòrti kiko a pasa.
Kisas mas prekupante ta ku apesar di esfuersonan interno di e aparato mes, mi tin informashon ku ni sikiera a instalá un sistema básiko di protekshon digital. Durante un siguiente ‘hack’ por resultá ku nos datonan ta riba kaya, kai den mannan indeseabel òf keda komprometé. Esaki lo por tin konsekuensia grave pa nos demokrasia i votamentu na mart. Ta esaki mester pasa pa nos tuma akshon?
Willemstad, Kòrsou


text:
WILLEMSTAD.- Reakshonando riba deklarashon ku Minister Jacintha Constancia a hasi, Smoc a indiká ku nan lo sigui hasi e trabou ku gobièrnu no ta hasiendo. Smoc a duna di konosé ku nan a tuma nota di e deklarashon ku Constancia a hasi durante di un rueda di Prensa tokante di e kaso ku a wòrdu tratá den korte, Smoc versus gobièrnu. Hues a ordená ku gobièrnu pa denter di 4 siman manda un karta pa refineria Isla, indikando e violashon di Isla ku ta wòrdu menshoná, huntu ku e eksigensianan ku Isla mester pone un fin na e violashonnan aki, ku un straf di 500 mil florin pa siman, ku un máksimo di 50 mion.
SMOC a bisa ku no opstante ku nan no tabata invitá na e rueda di prensa, nan a komprondé ku e minister a bisa ku gobièrnu mester di mas tempu pa kontestá e preguntanan tékniko ku ta bin dilanti den e veredikto. Si tin preguntanan tékniko ta Isla ta esun ku mester kontestá nan, no gobièrnu. Riba e parti ku Minister a puntra kiko SMOC lo hasi ku e kantidat di plaka ku nan lo risibí, esaki ta hopi fásil pa splika segun SMOC. Nos ta un fundashon ku tin e úniko meta pa ataká e polushon di Isla, duna konseho i deliberá ku gobièrnu i organisashon di medioambiente i duna e komunidat informashon. Tur e sèn ku SMOC risibí lo wòrdu poné pa e mesun meta. Mesun kos ku e plakanan ku a haña di spònser partikular ku a wòrdu usá pa kubri gastu di abogado, steker, presentashonnan i embolbimentu di ekspertonan. E miembronan di Smoc ta voluntarionan ku no ta risibí niun klase di kontribushon finansiero.
Gobièrnu mester ta kontentu ku sentensia, ku ta mustra klaramente kua ta e violashonnan ku Isla a hasi manera ta indiká den e pèrmit. E departamentu di medioambiente mester a hasi esaki, pero nan ta un organisashon suak, no opstante ku Ulanda a hinka 1 mion florin den e departamentu pa mehorashon. Awor Hues a hasi e trabou pa Minister , e úniko kos ku e mester hasi awor ta saka un kopia i hink’é den un ènvelòp i manda pa Isla. Nada mas i nada ménos. Si gobièrnu tin mas pregunta Smoc ta disponibel pa kontestá, manera ku a bin ta sosodé fo’i 2001 ora ku a lanta e fundashon.


text:
Blenchi por ta e para di mas chikitu, pero tambe esun di mas fasinante. Su nòmber ta bini di e vibrashon di su alanan ora e ta bula òf zueif den laira. E vibrashon di su alanan ta hopi efektivo. Manera e ta krea un masashi interno ku ta restorá salú i balansa. E ta rekordá nos pa buska alegrίa den loke nos ta hasi i pa kant,é abiertamente.
E tin e abilidat pa move su alanan den e patronchi di figura 8, e símbolo pa infinito i ta konektá ku pasado i presente.
Nan ta siña bo kon ta usa flornan pa sanashon. Kon ta saka e esensia di bida for di e flornan i krea bo mes remedi i gana kurasonnan den amor.
Nan ta bula hopi duru den tur direkshon,nan ta hopi ábil, nan no tin miedu. Nan ta e úniko para ku por bula den direkshon patras, esei ta reflehá e abilidat pa eksplorá pasado pa saka e nèktar di alegria.
Nan ta fervientemente independiente, gran arkitekto i nan ta sίmbolo di logra loke ta parse imposibel. E ta siña bo pa buska e milager di un bida yen alegria for di bo propio sirkunstanshanan di bida.


text:
41-2019 – Conoce e orador internacional pa e ‘Aruba Chamber Business Event’ dia 27
Oranjestad – Expectativanan ta halto pa e ‘Aruba Chamber Business Event’ dia 27 di September proximo den ballroom di Aruba Hilton Caribbean Resort organisa pa Camara di Comercio y Industria Aruba (KvK). Ta trata di un evento unda e mundo empresarial ta topa cu otro pa un seminario sigui pa un recepcion ameno cu musica en bibo. Pa e edicion aki lo tey Carl Gould for di New Jersey, un empresario cu un experencia unico.
Ken ta Carl Gould
Gould ta un empresario di Merca kende tambe ta un orador profesional cu ta biaha rond mundo pa comparti su conocemento cu empresarionan y tambe empleadonan di diferente compania. Na 2018 el a gana un premio importante, e ‘International Business Award for Entrepreneur of the year’. Den su carera como un coach Gould hunto cu su ekipo a duna entrenamento na mas di 100 compania grandi y chikito. E ta yuda organisacionnan con pa ta mas exitoso. Esaki e ta haci door di comparti diferente strategia cu por wordo implementa den cada organisacion. Algun di e companianan mas conoci cu el a traha pa nan ta Wal-Mart, Walgreens, American Idol, IBM, US Navy y otronan. E mes a skirbi varios buki riba topiconan di negoshi. Su experiencia di ‘business mentoring’ ta parti den 35 pais rond mundo.
Den e caso specifico di Aruba, e lo comparti varios strategia con pa sobrevivi den un economia cu tin su retonan. Entre otro con pa diferencia bo mes for di competencia y con pa uza Aruba como ‘arma’ strategico na momento di haci negoshi.
Ta hopi imporante pa no solamente e propietario di negoshi atende esaki pero tambe e personanan cu ta traha diariamente cu e clientenan y cu tin influencia den decisionnan. No tin hopi carchi mas disponibel, pues ta recomenda tur esunnan interesa pa cumpra di nan mas pronto posibel. Esaki por media di www.arubachamber.com of na oficina di Camara di Comercio y Industria Aruba durante oranan di oficina.
E evento ta cuminsa pa 7:30pm cu e orador local Frans Ponson pa comparti tocante su carera empresarial. Despues e orador internacional lo continua cu su presentacion. E anochi ta termina cu un rato ameno cu un ‘open bar’ y musica di ‘N Fuzion.
Camara di Comercio y Industria Aruba ta gradici su patrosinadornan ENNIA y CMB y ta gradici Hilton Caribbean Resort pa e colaboracion.
Aruba, 18 di september 2019
Camara di Comercio y Industria (KvK)Scroll To Top


text:
ORANJESTAD – Na Aruba ainda e amplifikashon di e legislashon di medio ambiente no ta bini, no opstante e promesanan ku a hasi tokante esaki for di 2008. Segun Mike de Meza, e minister arubano di Medio Ambiente, esaki ta pa motibu di falta di eksperto ku mester konsipiá e lei nobo. No ta kla si lo entregá e legislashon nobo promé ku elekshon di sèptèmber di e aña aki serka parlamento.
Na 2008 pa legislashon nobo di medio ambiente Aruba a buska ayudo serka un hurista di Hulanda. Tres aña despues tabatin un konsepto ku minister di medio ambiente Benny Sevinger, predesesor di De Meza, a palabrá ku diferente organisashon no gubernamental riba e isla. E konklushon e tempu ei tabata ku e legislashon proponé tabata muchu amplio i muchu kompliká. Te awe no a presentá un vershon mas simpel na parlamento.
No aktua
E nesesidat pa mihó legislashon ambiental na Aruba a sali na kla e siman aki atrobe ku e kandela na e lugá ilegal di tira sushi na Tamarijn. Segun krítikonan gobièrnu tin añanan kaba ta skonde tras di e èksküs ku pa motibu di legislashon limitá nan no por aktua adekuadamente. I esaki miéntras ku riba e isla karibense for di trinta aña pasá un komishon spesial a konkluí ku tabata trata di sufisiente regla, pero ku un mal kumplimentu ku nan. Polis tampoko no ta alkansá di mantené e kumplimentu di e reglanan di medio ambiente eksistente.
Na Aruba tin vários lugá di tira sushi manera Tamarijn. Ta trata di lugánan di koba santu ku ta yena ku tur sorto di sushi sin kòntròl. Banda di esaki tin e dùmp di asbèst serka refineria i Aruba su lugá di tira sushi di mas grandi, Parkietenbos, tampoko no ta legal.
Maneho kontra dùmpmentu
Ministerio Públiko seis aña pasá a disidí pa un maneho kontra dùmpmentu, pero for di e dia ei no a tende kasi nada mas. E úniko ku un bosero di OM ke bisa di esaki ta: “E parti di medio ambiente, fiskal mayó Alexander van Dam no ke dil kuné aworakí. E problema t’ei, esei nos sa. Lei ta masha limitá den e área aki i ku esei tambe nos ròl. Nos ta trata di reakshoná mas adekuá posibel ora siudadano konsiente hala nos atenshon riba kos.”
Entretantu minister di Hustisia Arthur Dowers a bisa ku lo aktua kontra dùmp di Tamarijn. Pero Ministerio Públiko no a bisa nada ainda tokante e trato eksakto di e problema.


text:
Minister Ruiz-Maduro a habri oficialmente e Conferencia Anual di “Caribbean Group of Banking Supervisors”
Minister Ruiz-Maduro a habri oficialmente e
Conferencia Anual di “Caribbean Group of Banking Supervisors”
ORANJESTAD – Minister Ruiz-Maduro tabatin e honor di a habri oficialmente e di 37 conferencia anual di Caribbean Group of Banking Supervisors (CGBS) organisa pa Banco Central di Aruba (CBA). E conferencia ta tuma lugar diahuebs dia 13 di juni y diabierna dia 14 di juni. E mandatario a dirigi palabra di Bon Bini na e participantenan di e 15 diferente pais den Caribe cu ta miembro di CGBS. GCBS a ser establece na 1983 y tin como miembro Banconan Central di 16 pais den Caribe.
E conferencia e aña aki tin como tema “The Modern Supervisor: Retooling Supervisory Approaches in a Dynamic Financial Environment”. Un excelente tema cu ta cuadra cu e cambionan rapido den mundo financiero y e retonan regulatorio y di supervision cu e cambionan aki ta trece cune.
Durante e conferencia e expertonan di e Banconan Central lo trata diferente topico den varios area. Riba e area di riesgonan operacional lo trata entre otro e temanan di riesgo cibernetico y e seguridad cibernetico. Riba e area di supervision financiero lo papia tocante con pa enforsa e structuranan pa cumpli cu e Ley internacional di AML/CFT pa evita labamento di placa y financiamento di terorismo. Riba tereno di inovacion financiero lo delibera riba digitalisacion den mundo bancario, en especial riba e servicionan di pagonan electronico.
E mandatario a subraya cu Gobierno ta sostene tipo di dialogonan asina aki pasobra ta importante pa nos expertonan di banco di supervision intercambia di idea cu otro Paisnan den region y asina keda al tanto di e desaroyonan financiero regional y internacional.
Minister Ruiz-Maduro a termina deseando tur participante un conferencia fructifero.


text:
ORANJESTAD, Aruba: McDonald’s ta renoba su compromiso cu e famianan agregando un alternativa novedoso di entretenimento na e “happy Box”: lo ofrece un coleccion exclusivo di cuatro storia increibel. Traves di e iniciativa aki, McDonald’s kier brinda diferente herment na e famianan, pa stimula e creatividad di e chikitinnan y inspira muchanan pa lesa.
E muchanan lo por scoge un di e bukinan coleccionabel, cu lo pone e imaginacion bula. E titulonan di e bukinan ta “Pete the Cat’s Got Glass”, “Anelia Badelia First School Day”, “Just a School Project” y “If you Take a Mouse to School”.
McDonald’s ta sigui ofrece alternativanan cu ta yuda crea habitonan positivo y ademas, ta stimula e imaginacion y creatividad di e muchanan. Desde e incorporacion di e bukinan den e “Happy Box”, McDonald’s a posiciona su mes como e distribuidor mas grandi di Latino America, yegando na entrega mas di 5 miyon ehemplar.
McDonald’s y Lesamento
Durante tres aña consecutivo, McDonald’s a desaroya diferente accion pa incentiva den e chikitinnan e habito di lectura y transform’e den un actividad cu ta atrae nan atencion. Cu diferente coleccion, y di tematicanan varia, a acerca e famianan cu un opcion nobo di entretenimento, yegando na entrega mas di 5 miyon buki desde su lansamento.
E campañanan aki, ademas, tabata acompaña pa aliansanan den Latino America cu casnan editorial, fundacionnan y ONG’s pa yuda promove e habitonan di lesamento acercando e muchanan na bukinan dibertido y educativo. Man teni di e diferente actornan social, a haci donacion di mas di 10 mil buki na muchanan di recursonan scars.
Tocante Arcos Dorados
Arcos Dorados ta e mayor frankicia di McDonald’s rond mundo den terminonan di benta den tur e sistema y den number di localnan. E compania ta e cadena di restaurantnan di fast food (“QSR”) mas grandi na Latino America y Caribe. Tin e derecho exclusivo di posee, opera y otorga frankicianan di localnan McDonald’s den 20 pais y teritorionan di Latino America y Caribe, incluyendo Argentina, Aruba, Brasil, Chile, Colombia, Costa Rica, Curaçao, Ecuador, Guyana Francesa, Guadalupe, Martinica, Mexico, Panamá, Perú, Puerto Rico, St. Croix, St. Thomas, Trinidad y Tobago, Uruguay y Venezuela. E compania ta opera of frankicia na mas di 2100 restaurant McDonald’s cu mas di 90.000 empleado y ta conoci como un di e miho empresanan pa traha na Latino America. Arcos Dorados ta cotisa den e Bolsa di Balor di New York (NYSE: ARCO). Pa mas informacion riba e Compania, por fabor bishita e seccion di Inversionistanan di nos website: www.arcosdorados.com/ir.


text:
ORANJESTAD – For di investigashon a sali ku alumno den enseñansa sekundario na Sint Eustatius ta papia hulandes malu. Ta p’esei ta investigá si por introdusí enseñansa na ingles. Entretantu Gwendoline van Puttenschool, e úniko skol sekundario riba e isla, ta lucha ku henteramente otro problema.
Di e 280 alumnonan sigur 100 ta ‘hóben preokupante’. Nan tin problema ku kondukta òf nan situashon di kas ta problemátiko, tur sorto di motibu ku ta hasi siñamentu mas difísil.
Kreatividat
Tin solamente un museo, un biblioteka ku un kolekshon atrasá i ni sikiera un libreria, loke ta pone kreatividat di dosente hopi na prueba. “Mi tin alumno den havo 4 ku nunka no a lesa un buki”, e dosente di e idiomanan hulandes, franses i ingles Marielle Bieleman ta bisa.
E komishon di investigashon tambe a ripará esaki durante nan di dos bishita na Sint Eustatius, asina e spesialista di Antia Gert Oostindie ta bisa. E mes i sobrá di e tim ta wak si ta alkansabel pa introdusí ingles komo idioma di instrukshon. “Si bo wak e resultadonan di e skol pa ingles i hulandes, nan ta masha malu. Pero djis introdusí un eskoho di idioma konsekuentemente ainda no ta e solushon. Ta traha duru na mantenshon atrasá den enseñansa, físikamente e infrastruktura a mehorá. Mester hiba un lucha pa kalidat ainda.”
Atraso
E alumnonan ku bini skol sekundario despues di skol básiko tin un atraso di mas o ménos tres aña, asina Leonora Sneek-Gibbs, vise presidente di direktiva di skol ta bisa. “Nan no ta papia ni bon hulandes, ni bon ingles. Nan no por niun di dos. Pero matemátika tampoko nan no sa. Kiko ta pasando si un mucha di diesdos aña no por kalkulá e sòm 5 x 5?
Sneek ta repudiá e echo ku hopi maestro di skol básiko ta bini for di e region; Jamaica, Antigua, Guiana. “Un frakaso kompleto. No ta kumbiní nos atraé e hendenan aki, pasobra nan no por papia hulandes i no por papia ingles formal.” Ademas ta bini aseka ku e skolnan básiko for di 1996 tin e maneho ku ta laga tur alumno bai ofer, Sneek-Gibbs ta bisa. “Niun mucha no por keda atras, esnan suak tambe mester bai ofer. Ora nan yega enseñansa sekundario nan no por nada. Nos mester eduká nan i mira kon leu nos por yega.”
Bieleman, ku banda di dosente ta coach di idioma tambe, a desaroya un programa kaminda dosente i alumno por prepará miho pa e eksamennan final. “Tin un apelashon grandi na komprenshon di un teksto, un abilidat ku nan no a train sufisientemente. E abilidatnan pa papia i skucha ingles ta bon, den havo 4 mi ta yega asta mas leu ku na Hulanda, kaminda tambe mi a duna lès na havo. Pero tin un resistensia kontra lesamentu.”
Dosentenan di e skol for di aña pasá ta lantando biblioteka chiki den klas ku nan propio bukinan pa fia. For di ougùstùs a nombra un ortopedagogo ku ta bai tèst e muchanan problemátiko riba entre otro outismo. Banda di esaki tin e tim di kuido ku ta akohé mucha i si ta nesesario referí nan na Voogdijraad, Hustisia òf Ministerio Públiko.
Budjèt
Entretantu e skolnan mester transa ku e budjèt. No tin enseñansa di VWO pa motibu di e gastunan haltu i entrante e aña di skol binidero lo no duna lès di franses mas tampoko. “Na havo e alumnonan mester skohe un pakete di materia. Asta si tin tres alumno so ku ta skohe franses, nos mester di un dosente si. Esei ta bira karu.”, segun Sneek-Gibbs. “Hulanda ke kalidat, pero pa haña esaki e gastunan ta subi. Si nos ke duna tur mucha den reino e mesun chèns di bèrdè mes i laga nan alkansá i mantené un sierto nivel, mester invertí.
Outor: Anneke Polak


text: KRALENDIJK – Un suidadano a tuma kontakto ku Radio Live 99.9 FM pa ekspresá loke e no ta komprondé. Ta trata di e forma kon ZVK ta atendé ku mandamentu di pashènt pa eksterior, i no ta aprobá pa un kompañé . E suidadano a menshoná ku un hende mester bai Colombia pa tratamentu médiko avansá, i no ta haña un guia pa biaha huntu kuné. El a sigui bisa: ” kisas tin algun persona a hasi mal uso di e oportunidat komo guia di un pashènt den eksterior, loke a pone ZVK stòp di aprobá pa pashènt biaha ku un persona pa sostené. Ta tarea di ZVK pa atendé ku esnan ku ta hasi mal uso di e oportunidat, i kontinuá ku esnan ku ta serio pa loke ta trata e meta ku nan ta bai den eksterior, esta pa sostené pashènt. ”e suidadano a konta.


text:
Esakí tabata un pregunta ku nos mester a hasi depues ku nos a skucha i mira “Ritmo Banana”, e video clip di e produkshon nobo di Edsel ‘Payo’ Juliet.
Payo Juliet a yega Kòrsou e siman akí pa un gira kòrtiku ku La Banda Loca, su banda úniko i loko-loko.
E lo tin algun presentashon i esun di mas antisipá ta djaluna dia 27 di aprel, Dia di Rei o sea Koningsdag den Pietermaai Smal.
Despues di su “E Botón ta ploí” ku a bira un tremendo hit via You tube, ni maske ku algun radio na Kòrsou a ninga di tok’é, Edsel “Payo” Juliet a disidí pa trese algu otro atrobe pa su fanátiko. Ora nos a mira e video clip nos no por a laga di puntra Payo Juliet ta kiko a pas’é. Si ta kombertí el a kombertí?
Mester bisa ku e produkshon akí ta basta kòrtiku i ta kaba masha lihé. P’esei e ta laga bo keda ku smak pa skuch’é atrobe. Skuchando e produkshon akí nos tabata mashá pendiente p’e asuntu di dòbel sintí …., pero nada! Bou di harimentu Edsel “Payo” Juliet a kontestá nos: “Kòrda bon ta na Papiamentu m’a kanta semper bai. Papiamentu ta nos dushi idioma ku por laga nos hari i yora ku palabra ku ta duna kada ken e derecho pa entrepetá e lokual ku nán kier entrepetá.” E biaha akí Payo Juliet ta kanta banana, e fruta delisioso i salú ku nos pueblo ta kome sagradamente su só òf na banda di kasi tur kuminda. Payo ta splika nos ku e ta un kantika ku a nase durante un fiesta na kas di Juana. Un “grapje” ku a bira un éksito total na e fiesta ei. Esei a pone ku Payo huntu ku Albert Windster (sound producer) a disidí di bisti’é un bachi nobo. Pa koroná e obra akí, Juliet a traha un video clip estilo di karikatura.
Manteka studio’s a tuma e enkargo kompleto riba dje pa traha e video clip di Ritmo Banana i ta splika ku no ta fásil pa den un tempu kòrtiku traha un pelíkula estilo karikatura, pero e resultado a bira algu úniko a la Payo.
Awe nos a risibí e video clip. Nos a wak e i nos a gos’é un mundu. Pasombra esakí ta algu otro, úniko i inovativo pa Kòrsou. Edsel “Payo” Juliet lo sòru pa tur miembro di su fanclub ku smartphone risibi e kantika akí riba smartphone. Esnan ku tin smartphone i ku no ta miembro ainda, por sms via (+5999)514.7257 i risibí e kantika grátis riba nan telefòn. Kòrsou ta ansioso pa baila “Ritmo Banana”, ke men “Payo” Juliet yega, yega pa kaba!


text:
Fraccion di MAS a trece dilanti pa loke ta e constelacion di e comision fiho di Parlamento. Tambe comision pa Parlatino, e comisionnan special pa parlamento cu riba su mes e fraccion kier participa den e comisionnan aki, cual nan ta haci y lo sigui haci. Pero no ta di acuerdo cu ne, cu di parti di coalicion nan ta haya ta bon, a solamente nan miembronan por presidi of ta vice-presidente di diferente comision di trabao di parlamentario. No tabata asina semper, segun lider di fraccion di MAS, Marisol Lopez-Tromp.
E ta sigui comenta cu e presidente di parlamento a declara cu esaki lo ta algo normal, pero e no ta, segun Lopez-Tromp.
Si den pasado tabatin ocasion caminda cu cierto coalicion so por a presidi of a dicidi cu nan ta presidi, kico cu lo por a pasa e tempo ey, aworaki den un periodo nobo cu tin parlamentario tambe cu a bin nobo, ta scoge pa solamente e parlamentarionan cu ta di coalicion, esta di MEP y Raiz, nan so ta presidi of ta vice-presidente di tur comision di trabao di parlamento.
Cu otro palabra nan ta determina tambe ki dia e reunionnan ta, con e agendanan ta y lo tin cu pidi pa cierto tema bin riba agenda. Esey MAS a mustra cu nan no ta di acuerdo cu esaki y ta kere cu e ta impedi nan den nan trabao.
Pa cobertura mas amplio lesa edicion di TREMPAN mañan.


text:
Dialuna tempran a sosode un accidente riba Green Corridor, caminda un chauffeur a bira malo tras di stuur y bay dal den otro vehiculo pa despues bay pega den e vangrail band’i caminda.
Den careda di 7:15 am, momento cu gran mayoria di hende ta dirigi nan mes pa trabou, a tuma luga un accidente riba caminda grandi di Playa pa San Nicolas na altura di Ser’i Teishi. Un dama na stuur di un Hyundai Santa Fe a dal contra un van Nissan color blanco. E chauffeur di e van a tuma nota cu e dama a bira malo tras di stuur y a yama polis mesora.
Ambulance a presenta lihe na sitio pa atende cu e dama, cu segun por a compronde, a haya un ataca di epilepsia mientras e tabata maneha su auto. Ta un susto inmenso sigur pa ambos persona involucra y algo lamentabel pa esnan cu ta sufri di e condicion aki.
Pa locual ta trata e vehiculo, e Santa Fe a bay pega riba e vangrail di tal forma cu e no por a core mas y a yama takelwagen pa kit’e for di sitio. E van a ricibi daño minimo y afortunadamente e situacion no a bira algo mas grave.


text:
E motibonan pa VI di preso L.
Corte Comun di Husticia a recientemente trata e keho di e preso E.G.C.L. contra pospone su VI (voorwaardelijke invrijheidsstelling, libertad condicional) te 3 di november 2021. Corte Comun di Husticia a declara e keho sin base, loke kier meen cu L. lo mester keda den prison te e dia ey.
L. ta den prison desde 2009. El a wordo condena na december 2009 pa asesinato triple riba 4 di april 2008.
Un preso cu a sinta dos tercer parti di su castigo incondicional, por bin na remarke pa wordo poni den libertad condicionalmente. Colegio Central di Reclassering a dicidi riba 20 di juli 2021 cu no tin contra-indicacionnan pa e VI di L. y a conseha pa pon’e den libertad bao condicionnan especial. Riba 29 di juli 2021 e Colegio a conseha Minister di Husticia pa pospone e fecha pa duna e team cu ta trata L. y Reclassering mas tempo pa por cumpli cu e condicionnan especial. A keda dicidi e ora pa pospone e VI di L. te 3 di november 2021.
Minister di Husticia ta legalmente autoriza pa pospone of kita un VI si en caso hasta dor di pone condicionnan, e seguridad di otronan of e seguridad general di personanan no por wordo garantiza. Minister a pasa e autoridad aki pa Ministerio Publico. Corte Comun di Husticia a huzga recientemente cu e uso di e autoridad ey pa pospone e VI (pa motibo cu no acumpli ainda cu e condicionnan especial pa garantiza seguridad di L. y di comunidad), ta razonable.
Den e decision tuma den nomber di Minister, a keda poni cu KIA, e team cu ta trata L. y Reclassering lo sigui traha riba e plan di tratamento di L. y lo presente pa mas laat 15 di oktober 2021 na e Colegio. E Colegio lo bolbe saca un conseho na Minister tocante e fecha di VI di L.


text:
Diskurso di Gobernador di Kòrsou
na okashon di selebrashon di Pasku 2017
Kerido kon-siudadanonan,
Awe ta selebrá Pasku na Kòrsou. Meskos ku kristiannan rònt mundu, kristiannan na Kòrsou tambe ta selebrá awe nasementu diHesukristu. Fiesta di Pasku ta fiesta di lus, di speransa i di alegria.
Nasementu di Hesus a trese gran alegria pa su mayornan, no opstante e sirkunstansianan humilde ku el a nase aden. No den un palasio, sino den un stal. No lorá den paña di kalidat, sino den paña simpel. No tabatin dignatarionan ta warda den sala di espera, sino wardadónan i nan bestianan. I tòg... historia di e yu akí, nasí bou di sirkunstansianan simpel, hasta deplorabel, tin e mes forsa ku e tabatin mas di dos mil aña pasá. Memoria di su nasementu ta trese alegria i ta brinda speransa. Di pursi nasementu di un inosente ta ketu bai símbolo di speransa pa futuro, kaminda bondat ta vense maldat.
Fiesta di Pasku kristian no ta e úniko fiesta di lus i alegria ku nos ta selebrá na Kòrsou. Diwali, Hannukah iSuikerfeest, ta fiestanan kaminda ta pone speransa pa futuro i kompartí loke bo tin ku otro...,sentral. E diversidat akí i e libertat pa por biba den diversidat, ta un gran tesoro. Ta algu pa nos tesorá i pasa pa e generashonnan benidero. I ta nèt e generashonnan benidero ta awe nos mayor preokupashon.
Durante selebrashon di kambio di aña otro siman nos tur lo ta pendiente pa e notisia di e último yu ku a nase na 2017 i e promé yu ku nase na 2018.Sinembargo, banda di e aviso di nan nasementu den un notisia den korant, nos no sa mashá di e sirkunstansianan bou di kua nan a bini na mundu ni tampoko bou di kua sirkunstansia nan lo krese. Nos no sa kiko nan futuro lo ta. Nan futuro ku ta nos futuro.
Nos sa tende asina tantu “ku muchanan ta futuro”... Pero kiko esei ta nifiká presis? Ta nifiká ku nos futuro ta dependé kompletamente di éksito di nos yunan. Anto den esaki kada mucha ta konta.
Kada yu ta bini na mundu ku nan talentonan, ku nos komo adulto tin e privilegio di yud’é desaroyá. Pa aportá na esaki ta esensial, ku kada adulto tin bista pa e muchanan den su serkania. Bista pa nos propio yunan, subrina-, ihánan, yunan di kriansa, yunan di bisiña, amigunan di nos yunan na skol.
Ta nifiká tambe, ku ora nos tin difikultat ku edukashon di nos yunan, nos ta buska yudansa. Òf nos ta aseptá yudansa, asta si nos no a pidi esei. Asta si nos ta pensa ku no tin nodi di tal yudansa. Di pursi no ta trata di nos, sino di bienestar di nos yunan, kendenan ta totalmente dependiente di e adultonan den nan bida.
Tin bia den tempu di Pasku, hende ta poneselebrashon di fiesta sentral, miéntras ku motibu di e fiesta mes, ta disparsé den background. P’esei ta na kada un di nos, pa no pèrdè fo’i bista e mensahe di fiesta di Pasku. Stima bo próhimo, manera bo mes.
E palabranan simpel akí ta brasa totalidat di e eksistensia humano kompleho, kompletamente. Ta un mensahe simpel, pero na mes momento, e kos mas difísil ku bo por pidi un hende hasi. Inherente na hende ta por sierto ku hende ke sobrebibí, e ke gana, subi, haña su kièr.
Stima otro, ta nifiká sinembargo konfia otro, pordoná, no pone trampa pa otro ni menospresiá otro, no sinti envidia ora bo mira bo próhimo ta progresá, al kontrario! Ta nifiká ku no ta semper nos ta gana, ni semper nos ta haña nos kièr. Ta nifiká ku nos ta skucha otro, loke ta konta na eskala chikitu den famia, pero sigur tambe na eskala mas grandi,na trabou òf en general den komunidat.
Skucha bo mes tambe ta masha importante. Esaki ta pone bo biba konsiente, loke ta kondusí na kresementu, na progreso. Skucha otro, ta kondusí na haña un mihó bista riba kualke situashon i na haña komprenshon pa opinion di otro hende. Sin ta konsiente di bo mes i sin tin komprenshon pa otro hende, ta bira masha difísil pa bo stima un otro hende mes tantu ku bo ta stima bo mes.
Si nos komo adulto por biba e balornan akí den nos bida diario, nos yunan den tur nan inosensia lo risibí e ehèmpel ku nan meresé.
Si realmente nos tin Kòrsou nos patria na pechu, ban -kada un di nos- kòrda riba e mensahe sentral di e fiesta di Pasku i propag’é. Stima bo próhimo, manera bo mes. Asina... (na un moda di papia moderno) nos ta logra huntuun situashon di ‘win-win’, esta benefisioso pa tur hende i nos ta konstruí huntu futuro di nos pais.
Tambe di parti di mi esposo Herman, mi ta deseá tur hende un Pasku di bendishon, ku e speransa ku Aña Nobo lo trese prosperidat, salú i harmonia pa un i tur.
Bon Pasku!


text: Un polítiko o mandatario di buena fe sa ku ora su pais ta bankarota esei kiermen ku no por paga pa importashon di merkansia i servisio, ku plaka den sirkulashon ta bira skars, ku e sistema bankario komersial ta kai den otro i finalmente ta yega na un situashon ku no tin konfiansa, ku gobièrnu no por paga su debenan (kompletamente). Pues un situashon sumamente penoso ku tin konsekuensia pa bo presupuesto, balansa di pago, ekonomia i empleo kondusiendo na fuga di kapital i prinsipalmente deterioro di e situashon sosial. Nos pais no ta bankarota. Ta remarkabel kon e arkitéktonan di “voodoo finance” a ninga ku nos tabata den un debakel finansiero ku a kondusí na un ‘aanwijzing’ di Ulanda na 2012, pero ku awor ta grita ku nos ta bankarota, miéntras nos no ta. Tambe ta normal ku un polítiko o mandatario di buena fe ta bringa pa su pais no keda deklará bankarota loke normalmente ta keda hasí dor di instanshanan internashonal i independiente manera Standard and Poor Moody’s i IMF. Aki, sin aparente sosten di Banko Sentral, Ministerio di Finansa, CFT i sektor privá ni institutonan internashonal, e Promé minister temporal ta sali deklará nos pais bankarota. Ta masha importante pa Staten den un reunion urgente yama tantu e Promé minister i minister di Finansa temporal, pa nan bin splika nos situashon. Ta importante ku ta tende opinion di entre otro nos ekspertonan finansiero di Banko Sentral, CFT, Ministerio di Finansa i tambe e Asosashon di Bankeronan Komersial. Tambe ta importante pa nos traha i yega na un ofensiva pa informá internasionalmente kiko a i ta pasa na Kòrsou. No por tin duda ku e lokual e minister a sali bisa ta devastador pa nos klima di invershon i desaroyo sosio-ekómiko, prinsipalmente pa e hòmber humilde ku ya kaba tin’e difísil. Atrobe nos ta mira kon devastador ta ora bo laga finansa den man di hendenan ku sa tiki di e materia aki.


text:
KRALENDIJK – Enseñansa di vmbo na Scholengemeenschap Bonaire (SGB) ta den un renobashon kompleto. For di ougùstùs ta duna lès den e promé aña segun e konsepto di Vakcollege, kaminda lèsnan di práktika ta para sentral.
Poko poko lo introdusí esaki den e añanan binidero den e siguiente añanan di skol. E promé resultadonan ta duna hopi speransa, SGB ta laga sa.
Konfiansa
E skol, ku a sufri hopi di problemanan di maneho i di kontenido di enseñansa, segun minister Jet Bussemaker di Enseñansa a haña e kaminda pa bai ariba. E pregunta si Vakcollege ta pas den e mehorashon di kalidat di e enseñansa e ta manda bèk pa SGB. “Esei ta un propio responsabilidat i mi ke pronunsiá konfiansa den esaki.”
E meta di mas importante di Vakcollege ta e kreashon di un liña di siña kontinuo pa mbo ku un sintonisashon mihó riba merkado di labor. Bussemaker ta aploudí esaki.: “Si e ta kuadra ku e nesesidatnan ku ta eksistí aki serka e alumnonan i e merkado di labor, e ora ei no tin nada kontra.”
Konsepto hulandes
E Vakcollege ta un konsepto di Hulanda, kaminda el a kuminsá na 2008 pasobra espesialmente e enseñansa di téknika tabata sufri di kitamentu di skol i un konekshon malu ku merkado di labor. Di e grupo inisial di 13 skol e Grupo Vakcollege a krese bira 50 skol ku ta partisipá i ku enseñansa di kuido komo di dos liña di siñamentu. Den un rapòrt di 2013 di School of Education di Eindhoven ta husga pa mayoria parti positivamente tokante e konsepto.
E investigadónan ta avisá si pa debilitashon di e konsepto didáktiko ora adaptá e kartanan di lès. SGB tambe a adaptá e kartanan di lès na e situashon na Boneiru.
Lider di tim Lennert Duindam: “E muchanan na Boneiru meresé enseñansa dirigí riba kòntèkst, adaptá na nan mundu di eksperensia.”
E konsepto ta pèrkurá pa sosiegu i struktura pa e alumnonan, SGN ta bisa. Den e Vakcollege e alumnonan ta sinta serka e mèntòr dieskuater ora den un lokal dediká na lèsnan di práktika, ku hopi bia ta den forma di un proyekto. Ei den e materia di lès di hopi materia tradishonal ta inkorporá.
Kuater aña di pasenshi
Ounke SGB no ke duna sifra eksakto tokante e promé temporada, ta bisa ku e resultadonan ‘ta mustra un adelanto masha positivo’. “Si e Vakcollege di bèrdè ta pèrkurá pa mihó resultado di siñamentu riba término largu, nos no por midi ainda. Ta te na fin di e aña di skol por bisa algu tokante esaki, pero bon mirá ta te aki kuater aña por bisa si e karera di e alumnonan ku a sigui Vakcollege tabata un mehorashon ora nan haña nan diploma.”
Pa SGB e motivashon i e bienestar total di e alumnonan ta sigur mes importante ku e sifranan. Segun e dosentenan e koheshon sosial den klas ta mihó ku ántes i tin un sintimentu mas grandi di seguridat. Esaki ta pará den e rapòrt tambe di e School Of Education di Eindhoven: “E hóbennan ta entusiasmá i motivá, e dosentenan tin ménos problema ku òrdu.”
Outor Gijs van den Heuvel


text:
Geplaatst op 29 December 2017 dor di Ministerio Desaroyo Sosial, Labor i Bienestar
Minister di Desaroyo Sosial, Labor i Bienestar ta anunsiá lo siguiente.
Entrante 1 yanüari 2018 suèldu mínimo pa ora na Kòrsou ta keda oumentá konforme dos komponente den e siguiente tabèl.
Entrante 1 yanuari 2018, e suèldu mínimo pa ora ta bira Naf. 9,175.
Esaki ta nifiká ku trahadónan for di 21 aña mester risibí por lo ménos e montantenan aki na suèldu. Suèldu mínimo pa ora ta konta pa tur trahadó, inkluyendo personal doméstiko.
Salario mínimo bruto pa trahadó di 21 òf mas aña di edat
Personal doméstiko
Pa personal doméstiko ku ta biba na kas di e dunadó di trabou, por dedusí un montante te ku un máksimo di NAf. 300,00 (tres shen florin) pa luna for di e suèldu mínimo relashoná ku gastu di kuminda i pa biba den e mesun kas.
Pa personal doméstiko ku no ta biba na e mesun kas ku e dunadó di trabou, e siguiente montantenan por keda dedusí for di e suèldu pa kuminda suministrá.
Suèldo mínimo hubenil
Trahadónan for di 16 aña di edat pero ku no a alkansá e edat di 21 aña, tin derechi riba un suèldu mínimo konforme siguiente tabèl.
Suèldo mínimo pa ora bruto pa trahadónan ku ainda no a kumpli 21 aña di edat


text:
Agencia pa Desaroyo y Recurso Asistencial
Declaracion di Mision
Projectonan 2017/2018:~ Yudansa y apoyo di prome necesidadnan pa pashentnan di Dialyse
(for di Sint Maarten)
~ Manda yudansa y apoyo pa Sint Maarten
~ Programa di Thanksgiving pa personanan di menos recurso
~ Training pa Stop di Huma.
~ Yudansa y apoyo na famia desabilita.
Projectonan 2018/2019:~ Les di Cushinamento Vegetariano Avansa.
~ Programa di Thanksgiving
~ Conseheria y Guia Profesional na Ex-Adictonan
~ Programa pa Reduccion di Stress
~ Programa pa Mehora e Funcionamento Mental
~ Programa pa Dia di Enfasis den Salud


text:
Riba promé di yüli 2021, lo drenta na vigor un modifikashon di e Lei di Prevenshon di Labamentu di Plaka i Finansiamentu di Terorismo BES (WWFT-BES). Esaki lo reforsá e medidanan preventivo kontra labamentu di plaka i finansiamentu di terorismo na Hulanda Karibense.
Aki ta sigui e modifikashonnan prinsipal den e parti ku ta kai bou di outoridat di Duana CN.
Ampliashon (di e definishon) di fondonan di likides; kiko esakinan ta?
For di awor, aparte di sèn, fondonan di likides tambe lo inkluí oro, metal presioso, djamante, i otro piedranan presioso. Investigashon a demostrá ku e merkansianan aki regularmente ta krusa frontera den kuadro di e proseso di labamentu di plaka.
Informashon riba e formulario di deklarashon
A amplia e informashon rekerí riba e formulario di deklarashon, kual personanan ku ta drenta i sali mester yena.
E límite di balor, es desir, un balor kombiná di USD 10,000 òf mas, a keda meskos.
Obligashon di notifikashon transporte no kompañá di fondonan di likides
A establesé reglanan nobo pa e transporte no kompañá di fondonan di likides, manera postcolli (pakete postal), servisio di mensahero (koerier), ekipahe no kompañá òf karga via kònteiner ku un balor kombiná di 10,000 USD òf mas. Debí ku praktiká a demostrá ku tambe ta produsí aktividat kriminal regular ku e tipo di merkansianan aki, a introdusí un obligashon di notifikashon. Komo resultado, ta kontrolá e tipo di transportenan aki mas efektivo i riba petishon di duana mester hasi un notifikashon. Esaki lo resultá den un kontròl mas efektivo di e tipo di transportenan i riba petishon di duana mester hasi un notifikashon.
Obligashon di notifikashon pa montantenan bou di 10.000 USD
Duana por hasi un petishon pa un notifikashon ora ta transportá fondonan di likides bou di e límite di balor di USD 10,000, si tin indikashon ku e transporte aki ta relashoná ku aktividat kriminal. E outorisashon ta aplikabel tantu pa transporte dor di personanan komo transporte no kompañá.
Maneho di but tokante fondonan di likides
A modifiká altura di e montantenan di but den e Maneho di but pa fondonan di likides. Si un persona violá e reglanan, lo hasi un distinshon entre intenshonalmente i no intenshonalmente.
Pa altura di e butnan, esaki ta nifiká lo siguiente:
Pa kualke pregunta tokante e modifikashonnan legislativo aki i su ehekushon, por manda un email pa: douane@belastingdienst-cn.nl


text:
Kralendijk – Riba djasabra 9 di òktober i djadumingu 10 di òktober Edward Berban lo duna un tayer tokante krio di kabritu profeshonal. E lo konta tokante maneho di kabritu, selekshon, kuminda i alohamentu. Sherwin Pourier lo papia tokante produkto regional i prueba di kalidat i tokante identifikashon i registrashon di kabritu.
Ta organisá e tayernan akí den kuadro di e proyekto Krio di Kabritu Profeshonal. E meta ta pa krea un situashon ‘win-win’ mediante kombinashon di ekonomia i ekologia: fortifikashon di krio di kabritu i tene e kabritunan parti paden di trankera di kunuku. E promé paso ta mehorashon di kalidat di karni di kabritu. Ku mihó maneho i mehorashon di rasa por produsí karni di lamchi ku por bende na un preis mas haltu.
E tayer ta riba djasabra 9 di òktober na Servisio di Agrikultura, Krio di Bestia i Peska (LVV) di 13.30 te 16.30 or i riba djadumingu 10 di òktober na Mangazina di Rei di 13.30 te 16.30 or.
Kunukeronan ku ke partisipá na un tayer, por registrá na LVV via number di telefòn 717 8836 òf via emailgracia.frans@bonairegov.com. Tin lugá pa maksimalmente 20 persona pa kada tayer.


text:
14-2018 – KvK ta lamenta cu no a consulta cune pa su punto di bista encuanto aumento di BBO
Oranjestad – Diahuebs, 22 di maart ultimo, Su Excelencia Prome Minister a trece dilanti e Plan di Urgencia Multi Frontal pa por atende cu e diferente responsabilidadnan cu e pais Aruba tin cu cumpli cune. KvK ta lamenta cu Gobierno no a acerca nan pa consulta, mirando e efecto cu aumento di e BBO tin pa henter Aruba y especialmente e comerciante y e sector priva. Como representante di comercio di Aruba, KvK ta ricibi hopi remarca y comentario. Den su posicion KvK semper ta haci hopi esfuerso pa prepara y formula su puntonan pa duna un conseho na Gobierno. KvK kier remarca cu henter e comunidad tin cu carga e gasto y wordo perhudica a base di e decisionnan aki.
KvK a haci varios intento pa haya un re cu Minister di Finansas y Economia y ta spera cu pronto por haya un cita pa un prome re pa asina KvK por duna un opinion y punto di bista concreto riba algun punto di atencion incluyendo e tema di aumento di BBO.
Aruba, 26 di maart 2018
Camara di Comercio y Industria (KvK)


text:
Den hèrfst, Dienst Uitvoering Onderwijs (DUO) lo habri ofisinanan temporal na Aruba, Kòrsou i Boneiru pa hiba kombersashonnan ku futuro studiantenan i èks-studiantenan. Tambe, DUO ta organisá enkuentronan di informashon i ta ofresé asistensia personalisá. Abitantenan di islanan ariba ta haña e oportunidat pa papia ku un empleado di DUO via chat i via yamadanan di vidio.
Ofisinanan di servisio
Di promé pa 26 di novèmber, DUO lo habri un ofisina temporal na Aruba i Kòrsou. Futuro studiantenan i esnan ku mester paga bèk por bishitá e ofisina aki sin mester tin un sita pa asina hasi tur preguntanan ku nan por tin tokante fiansa di estudio i pagamentu bèk di debe di estudio. Na Boneiru, e ofisina di servisio temporal lo ta habri di 29 di novèmber pa 10 di desèmber. Abitantenan di islanan ariba ta haña e oportunidat pa papia ku un empleado di DUO via chat i via yamadanan di vidio.
Informashon
Durante bishitá pa e region di Karibe, DUO tambe lo organisá enkuentronan di informashon pa futuro studiantenan i èks-studiantenan ku mester kuminsá paga bèk. Esnan ku no por asistí na e enkuentronan, por registrá pa un webinar ku e mes un kontenido.
Asistensia personalisá
DUO lo ke yuda evitá ku èks-studiantenan ta haña nan mes den problemanan finansiero. Pa e motibu aki, èks-studiantenan ku tin un retraso den nan pago na DUO lo haña un último oportunidat pa evitá un traslado pa un agensia di kobransa. Algun di nan a haña un oferta pa un areglo di pago. Otro nan lo haña un invitashon di DUO pa papia ku un empleado pa asina yega na un solushon personalisá.
Pa mas informashon?
Bo por haña mas informashon tokante e lokalidat i e orarionan ku e ofisinanan di servisio temporal ta habri i orarionan di e enkuentronan di informashon riba duo.nl/ bezoekantillen.


text:
2 di yüli ta un dia históriko. Riba e dia aki na 1951 nos ta marka komienso di gobernashon propio. Kontrali na lokual hopi ta keda ripití sin buska drechi, outonomia no a kuminsá na 1954 ku firmamentu di Statüt, sino ku introdukshon di un konstitushon nobo, yamá Interimregeling riba 7 febrüari 1951. Basá riba e kambio konstitushonal aki, nos promé Konseho Insular a sinta, despues di elekshon riba 4 di yüni 1951 spesialmente pa skohe e representantenan pa e órgano nobo. Pues 2 di yüli ta mas ku solamente Dia di Bandera. E ta selebrashon di 67 aña di gobernashon propio.
E promé elekshon pa Konseho Insular a konosé e siguiente resultado: Partido Nashonal (NVP) ta gana elekshon ku 9 asiento, Partido Demokrat (DP) ta saka 8, Partido Katóliko di Pueblo (KVP) ta saka 3, Partido Independiente di Kòrsou (COP) ta saka 1, i Arbeiderspartij (AP) mihó konosí komo ‘Partido Warawara’, no ta saka ningun hende. AP a sali for di miembronan malkontentu di DP i ta risibí solamente 148 voto. E nòmber ‘warawara’ a keda duná na AP pasombra segun un pamfleta di DP di e tempu ei, warawara ta konosí pa su holó stinki.
E promé 21 miembronan di Konseho Insular di Kòrsou. Pa NVP: Sr. Hendrik Pieters Kwiers, Sr. Ernesto Rozendaal, Sra. Angela de Lannoy-Willems, Sr. Benjamin Römer, Sr. Philip Cohen Henriquez, Sr. Edward Broos, Sr. Romano Tschumie, Sr. Heraclio Henriquez i Sr. Charles Voges. Pa DP: Sr. Efraim Jonckheer, Sr. Ciro Kroon, Sr. Ramez (Ronchi) Isa, Sr. Steef v.d. Meer, Sr. Cornelis (Nene) Hueck, Sra. Louisa Van der Linde-Helmijr, Sr. Julio Rosario i Sr. Tjerk Petzoldt. Pa KVP: Sr. David Capriles, Sr. Elias Morkos i Sr. J. ‘Jonchi’ Jonckhout. Pa COP: Sr. Philip Evertsz.
E promé diputadonan di Kòrsou tabata: Sr. J. (Jonchi) Jonkhout (KVP), Sr. Philip Cohen Henriquez (NVP), Sr. Ciro Kroon (DP) i Sr. Gerald Sprockel (NVP).
S.E. Gobernador Anton Struycken a hasi e apertura ofishal di Konseho Insular riba 2 yüli 1951 durante un reunion solèm ku a tuma lugá den edifisio di Staten di Antia Ulandes. Den su diskurso e a bisa ku: “Een eigen orgaan voor de behartiging van zijn belangen schept voor Curaçao grotere mogelijkheden dan ooit tevoren om de lens scherper in te stellen op de eigen problemen en mogelijkheden”.
Sr. Michael Gorsira, e promé Presidente di Konseho Insular di Kòrsou, a resumí e importansia di gobernashon propio na final di su diskurso splikando den idioma Papiamentu: “Laga nos tur rekordá ku di awor en adelante nos lo haña e gobièrnu ku nos mes trese na poder i ku nos mes lo mester karga tur responsabilidat pa tur e loke e gobièrnu aki hasi. Laga nos demostrá responsabilidat. Esei lo ta e mihó prueba ku nos por duna ku nos meresé e outonomia ku tantu nos a anhelá”. Historia pues ta mustra ku Sr. Gorsira a na Papiamentu na 1951 den Konseho Insular!
E arkitekto di nos gobernashon propio indudablemente tabata mr. dr. Moises Frumensio da Costa Gomez ku inkansablemente a lucha pa nos outonomia for di dia ku e a regresá su isla natal riba 31 desèmber 1934 despues di a optené su título universitario na Ulanda. E mes no a tuma asiento den Konseho Insular riba 2 di yüli 1951 (e a hasi esaki mas despues) pasombra e kier a konsentrá su mes riba
perfekshoná nos status konstitushonal ku a resultá den nos Statüt.
Yerevan, Armenia
Foto: Nationaal Archief


text:
Notifica AO na 527-2782
En conexion cu e situacion actual di COVID-19/ Coronavirus nos ta adapta nos servicio di notifica AO. Entrante awe por notifica AO solamente via 527-2782. Esaki ta conta pa tur asegurado di SVb den sector priva ademas ta conta tambe pa ambtenaar den sector publico.
Notifica AO
Entrante awe tur asegurado mester notifica AO via di telefon 527-2782, y no por notifica AO mas via nos formulario pa notifica AO online of nos Webportaal/Medisoft te proximo aviso. E sistema di Webportaal/Medisoft lo keda habri pa por wak informacion.
Notifica AG
No tin nodo mas pa notifica AG. Den caso cu e trahado ta AO ainda riba e fecha cu ta poni AG e mester notifica AO atrobe via 527-2782.
Control Medico
SVb por lo pronto no lo haci control medico mas, pero lo atende cada yamada individualmente. Lo duna un fecha di AG ademas no lo ricibi control medico. Esaki ta nificia tambe cu na momento cu ta AO ainda riba e dia cu ta poni AG, mester yama 527-2782 atrobe pa notifica AO.
Den caso cu e dokter di control dicidi cu e asegurado mester ricibi un control medico, e asegurado lo wordo informa di esaki y lo ricibi un cita pa pasa SVb.
SVb no lo ricibi ningun hende na SVb pa control medico sin un cita.
Call Center
Den e ultimo dianan SVb a haci su maximo esfuerso pa reenforsa su Call center. Entrante awe e trabaonan pa esaki a keda cla, cual ta nifica cu e tempo pa warda ora di yama lo baha.
Ta importante pues ora di yama pa notifica AO pa tene cuenta cu lo siguiente:
- Orario pa yama ta di 7:00 AM te cu 12:00 PM y di 1:00 PM te cu 4:00 PM, den weekend di 7:00 AM te cu 11:00 AM.
- Ora di yama por fabor keda na liña. Cada yamada ta bay den un rij y ta wordo atendi riba secuencia di entrada. Na momento cu ta cera e telefon y yama atrobe e yamada ta wordo poni full patras den e rij.
- No por notifica AO online te proximo aviso. Esaki ta conta pa sector priva y publico (ambtenaar).
- Ora di yama sigui e instruccion di e operador di SVb. Por fabor tuma bon nota di e fecha di AG.
Nos ta ofrece nos disculpa pa cualkier inconveniencia, masha danki pa e comprension.
Pa mas informacion por tuma contacto cu SVb na info@svbaruba.org.
Pa mas informacion riba COVID-19 bishita https://www.arubacovid19.org.


text:
Minister ta ricibi Rapport “Quality of life of Aruban Youth”
E rapport ta encera un estudio piloto relaciona cu salud, bienestar y comportacion riesgoso di hoben di 10 pa 13 aña den e contexto escolar.
Pa e estudio cualitativo a participa diesun scol, representado tur organisacion escolar reparti den e diferente barionan di e isla. A realisa entrevista cu e maestronan (klas cinco y seis), management di e scolnan y otro partido di interes.
Pa estudio cuantitativo, a realisa encuesta autoadministra na diesun (11) scol representando e diferente organisacionnan escolar reparti den e diferente barionan di e isla.
E rapport cu ta contene e resultadonan di e estudio y recomendacionnan di Dr. Paula Kibbelaar y Dr. Anne-Marie Slotboom a keda entrega na e minister encarga cu enseñansa (Croes) y na e minister encarga cu husticia y asuntonan social (Tjon). E rapport aki sigur ta bay haya su atencion cerca ambos minister, pa asina garantisa e calidad di bida di nos hobennan di Aruba.
Fuente: Isla Online
Download
Info / Contact
Pa mas informacion:
Pa informacion di contacto:Scroll To Top


text:
Embed code :
Sí, Mi Amor
- 107 min
- Actuellement en salles
- Release Date
- 2020-01-23
- GENRE
- Overview
- film Sí, Mi Amor streaming vf,Sí, Mi Amor streaming dvdrip, regarder Sí, Mi Amor gratuitement, Sí, Mi Amor VK streaming, Sí, Mi Amor filmze gratuit, Sí, Mi Amor film complet, Sí, Mi Amor mega.co.nz, Sí, Mi Amor film entier, télécharger Sí, Mi Amor gratuit, Sí, Mi Amor film complet vf, Sí, Mi Amor film en streaming, Sí, Mi Amor film gratuit, Sí, Mi Amor film entier youtube.
- Tags
- #Sí, Mi Amor film complet ,
- #Wallaz Producciones ,
- #infidelity ,
- #Yiddá Eslava
- Source
- streamlook.me


text:
DEN HAAG – Bida den parti Caribe di Reino Hulandes a bira mas dificil pa hopi hende danki na e Coronavirus. Asina Rey Willem Alexander a cuminsa bisa den su discurso (troonrede) na occasion di e apertura di Aña Parlamentario Hulandes conoci como prinsjesdag, cu ta e di tres diamars di september tur aña. Remarcable ta cu e biaha aki si, tabatin relativamente mas palabra dedica na e parti di Caribe Hulandes e biaha aki. Di e 2571 palabra cu tabata den e texto, e Rey a usa 93 palabra na nos region.
NOS SITUACION
Segun Rey, bida pa nos a bira mas duro debi cu coronacrisis a dal e economia di nos islanan hopi duro ‘debi na e caida enorme di turismo’. E Rey a ilustra e diferencia mesora entre loke nan ta considera Caribe Hulandes - Bonaire, St Estatius y Saba-, cu e otro islanan (Aruba, Corsou y St Maarten), unda cu a mustra cu e islanan BES a haya a medida di sosten economico igual manera Hulanda, mientras cu nos a haya ayudo, pero cu palabracion (lesa ‘condicion’:red) cu e sosten financiero duna, ta conduci na un economia cu ta mas resistente na golpi. “Den e combersacion riba e tema ey, ta importante semper pa busca consenso”, e Rey a sigui bisa. “Esey ta haci nos Reino completo, mas fuerte” e Rey a finalisa e paragrafo riba nos islanan. Mester remarca cu e consenso ey, ta uno sinembargo cu manera ta conoci, a wordo impone riba nos, manera cu prome minister Wever Croes a bisa repetidamente.
PETER DE VRIES
E morto riba e periodista Hulandes Peter R. de Vries, segun Rey Willem Alexander a haya atencion den e discurso, y e acto violento ey ta conoce un punto mas abou atrobe den e guera contra crimen organisa na Hulanda. E pais ta bou di presion, y ta bin mas placa disponible pa bringa e crimen organisa aki. Esnan cu ta bringa pa derecho di estado, lo wordo protehi, segun e Rey. Lo inverti por lo menos 500 miyon den e causa aki.
CORONA
A mustar cu e tempo nos dilanti, ta den cuadro di recuperacion di esnan cu den e tempo di corona a traha den cuido, tanto den hospital como den cuido. E Rey a manda palabra di gradicimento pa e grupo aki, hunto cu polis, militarnan y boa’s cu a asisti den e periodo aki. A mustra cu e economia ta recuperando y cos ta bayendo miho na Hulanda y cu e peor ta pa pasado. Lesa e text completo di e discurso AKI.
BILTHOVEN/ ORANJESTAD – E caida den cifra di casonan positivo di Covid19 na Aruba no ta necesariamente traduciendo den reduccion di casonan hospitalisa. Asina Rijks Instituut voor Volksgezondheid en Millieu (RIVM) ta bisa den su ultimo rapporta semanal. “E tendencia di caida den e infecionan detecta pa Covid19, no ta parce di ta continua den e hospitalisacion (di e casonan di Covid19). Diadomingo a raporta 19 persona hospitalisa atrobe, entre Aruba y Colombia, y e cifra ey ta un aumento di e siman anterior, unda cu esaki tabata 14 .
DEN HAAG – Cu Hulanda tin relacion cu e raportahe di Nacionan Uni riba violacion di derecho humano na Corsou riba caso di migrantenan Venezolano, ta un idea ekiboca. Asina secretario di estado demisionario Hulandes Raymond Gradus a bisa den Tweede Kamer diahuebs anochi ora di Hulanda. E ta referi na e. rapport recien cu ta bisa cu Hulanda ta ‘wak otro caminda’ ora cu Corsou viola derecho humano, esta cu Hulanda no ta asumi su responsabilidad den e asunto. Segun Knops, ta cada pais ta responsabel pa nan maneho di asunto di estrangeria. E instancianan cu ta atende cu e asuntonan aki no ta uno Hulandes sino di Reino. “Tur cos ta tuma lugar bou di gobierno local. Hulanda no ta tuma e responsabilidadnan aki over y sigur no tin un funcion di supervision akinan” Knops a sigui bisa. Y esaki, segun e mandatario, pasobra e ta un asunto di migracion ta un asunto local. “Ta keda na autoridad di Corsou pa dicidi si ta compliendo cu e reglanan y tratado internacional”. Loke cu Hulanda ta haci ta yuda cu asistencia technico riba peticion di e respectivo paisnan. Potret ta screenshot di e presentacion di Knops den Tweede Kamer awe mainta.
AMSTERDAM – Polis a detene un homber di 22 aña na Amsterdam pa intento di asesinato riba Premier demisionario Mark Rutte. Asina Ministerio Publico a confirma. E homber, Yavuz. O. a pone varios mensahe menasante riba e Plataforma ‘Telegram’.
ZEIST – E cantidad di casonan positivo di coronavirus a aumenta cu mitar na Hulanda. Asina Rijksinstituut voor Volksgezondheid en Milieu (RIVM) ta raporta diamars. Den e ultimo dianan, a registra 17.832 casonan positivo contra 12.016 di un siman prome. Esey ta un aumento di 48%A. E brote ta riba e nivel mas halto desde fin di augustus segin RIVM. E cantidad di casonan positivo ta aumenta den tur categoria. Por raporta p.e. cu a detecta e virus den 1435 mucha di 5 pa 9 aña. Esey ta 55% mas cu un siman prome. Den e grupo di edad di 45 pa 49 aña e aumento tabata casi 62%. Entre esnan di 70 aña, por a wak un aumento di casi 75% y entre e grupo di bou di 90 aña, tabatin un aumento di casi 80%.
DEN HAAG – Hulanda a pone ultimatum pa Aruba ( y Corsou y St Maarten) atende cu e asunto di entrada maximo pa hefenan di companianan semi gubernamental, prome cu 1 di November proximo. Pa e fecha ey, e tres islanan mester tin e concepto di ley cla riba e tema, y nan contenido mester ta den liña cu loke a palabra caba den RMR. Asina secretarior demisionario di estado Raymond Knops a informa Tweede Kamer e siman aki. E pasenshi di Hulanda ta cabando, y pesey a mustra cu nan kier algo prome cu e fecha menciona. Mirando cu e ta un di e condicionan inicial tambe pa Aruba haya sosten di likides, por compronde cu Hulanda por para esaki pa e motibo aki tambe.
DEN HAAG – Pidi un prueba di entrada contra corona den sector di horeca no ta illegal y por sigui. Asina Corte di husticia di Den Haag a determina diaranson na Hulanda. E huez di relevo a dicta e sentencia den un caso sumario cu abogado Bart Maes a entama contra e estado Hulandes. Segun e abogado, un control cu ayudo di e aparato pa scan code QR, tabata ‘ilegal, castigabel, y discriminatorio’. E medida segun e abogado, tabata contra tratado internacional y e statuut. E tabata kier pa stop e pidimento pa e prueba di entrada contra corona, te ora cu tin un sentencia den un caso di profundidad (bodemprocedure). Huez a rechasa esaki. Huez a splica cu e estado a mustra riba un forma comprendibel cu e medida contra coronavirus ainda ta vigente. Tambe e pidi e prueba contra corona no ta enpugna cu e prohibicion di discriminacion, pasobra e ta conta pa tur hende di 13 aña y mas bieu. Ademas, hende por dicidi pa nan mes si nan kier vacuna of no, of si nan kier drenta un lugar cu un prueba negativo di corona. Pues, no por papia di un discriminacion. Pidi un QR code tampoco no ta un violacion riba otro leynan fundamental, derecho di hende of determinacion di privacidad.


text:
Catiri – Diahuebs merdia algo prome cu 12’or polis y ambulance a bay un adres na Catiri, unda un homber lo a cay di dak.
Na yegada di polis ya ambulance tawata na e sitio. Agentenan cu a baha bay paden a wordo informac cu e cabayero lo tawata haciendo trabou di mantencion na e adres, y cu e no a cay for di dak manera a set bisa na cuminsamento.
Por a mira un trapi y a resulta cu ta for di e eynan e la cay, esaki tawata bou un hafdak.
Paramediconan mientrastanto tawata preparando e cama y un artefacto mas pa transporta e homber.
Por a mira cu e homber tawata na tino, pero si tawata kehando di basta dolor.
Den algun minuut Paramediconan a lanta e homber y nan a sali direccion Hospital.
Polisnan a tuma dato y despues nan a continua nan caminda.


text:
KRALENDIJK – Gobièrnu ke organisá aktividat den e sentronan di bario di e barionan tradishonal na Boneiru. Ku e proyekto aki munisipio ta trata di pone moveshon den e barionan, pero prosedura kompliká i proseso largu ta retrasá e desaroyo di e barionan, asina Pierre Perigault Monte, kordinadó di e proyekto Desaroyo Integral di Bario (IWO, Integrale Wijkontwikkeling), ta bisa.
E kurason di e bario, e sentro di bario, mester ta e lugá kaminda e habitantenan di e bario por topa. “Ku e Servisio di Komunidat i Kuido a palabrá ku lo tuma personal den servisio, pero tur esaki ta dura muchu largu. Mi mester manehá e proyekto aki mi so”, Perigault Monte ta bisa.
‘No por primi kòrta e habitante di bario’- Chago Melaan, aktivista i habitante di bario
“Ta manera ketu bai ta sigui inventá wil di nobo. Nos sa kiko ta funshoná i kiko nò”, segun Chago Melaan, aktivista i habitante di bario. Loke segun e apsolutamente no ta funshoná ta pa kétubai sigui konta ku boluntario. “Nan mester tuma nos na serio i no primi kòrta nos mas.”Melaan ta di opinion ku es ku hasi trabou mester haña pago pa su molèster: “un ámtenar asina ku un salario haltu i yen di promesa bunita m’a yega di topa mas bia.”
Perigault Monte ta komprondé e deskonfiansa di e habitantenan di bario. “Gobièrnu den pasado a hasi promesa i no a kumpli ku nan, òf no sufisientemente. Nan ta mira mi manera e di tantu ámtenar ku ta bin papia numa.” E ta haña esei lástima, pasobra sigur tin progreso. Asina e ta bisa ku entre tantu a drecha tres sentro di bario ku ta operashonal aktualmente. “E kos ta kore si pero solamente e no ta kore basta lihé.”Hende ke mira resultado lihé i esei ta e reto.”
E bario no ta uní
Un grupo di habitante a forma boluntariamente un plataforma pa organisa actividat na e sentro di bario i asina promove solidaridat.
“Solidaridat i konfiansa ta kosnan di pasado”, un habitante femenino di bario, M. Vlijt, ta haña. “Tur hende ta riba nan mes. Ántes bo tabata yuda bo bisiñanan traha nan kas. Ora kaba huntu bo ta kompartí un tayo di kabritu stobá. Awendia bo no konosé mayoria di bo bisiñanan mes. I bida a bira duru. Mi no tin tempu pa ta aktivo den e sentro di bario, mi mester traha gana sèn.”
Perigault Monte ta tende e keho aki hopi. “Ta nèt e union den e bario nos ke promové. Ku organisashon di aktividat ta bini mas kontakto. Nos no por rekompensá e boluntarionan, pero tin plan pa inkorporá e proyekto den presupuesto di Entidat Públiko Boneiru (EPB). Tambe lo bini un órgano sentralisadó di e sentronan di bario. E ora ei numa nos por papia di un enfoke struktural.


text:
Disponibel na hulandes tambe
Djaluna 9 di novèmber último, Parlamento a aprobá e legislashon kaminda Kòrsou ta kumplí ku regla i standartnan internashonal den área finansiero.
Den kuadro di “Caribbean Financial Action Task Force”, konosí komo CFATF, a hasi ahuste nesesario den kuadro legal, pa asina evitá ku Kòrsou lo por bira un plataforma pa aktividat finansiero ku karakter di ilegalidat.
Pa medio di ahuste den kuadro legal, e bon nòmber di Kòrsou komo hurisdikshon ta keda garantisá.
Komo resultado di esaki, e Sektor Finansiero Internashonal por sigui desaroyá su aktividatnan aki na Kòrsou, kual lo benefisia ekonomia.
Finalmente, adaptando nos sistema di lei na norma i standartnan internashonal vigente, ku tabata un punto di atenshon ku pa hopi tempu no a haña e atenshon nesesario, sigur último tempu ta logrando desaroyo importante.
Esaki a materialisá den kambionan deseá den nos legislashon den reunión di parlamento djaluna mèrdia.


text:
12 Estudio Bíblico de Génesis – Pastor Ock Soo Park
11 Estudio Bíblico de Génesis – Pastor Ock Soo Park
10 Estudio Bíblico de Génesis – Pastor Ock Soo Park
09 Estudio Bíblico de Génesis – Pastor Ock Soo Park
08 Estudio Bíblico de Génesis – Pastor Ock Soo Park
07 Estudio Bíblico de Génesis – Pastor Ock Soo Park
06 Estudio Bíblico de Génesis – Pastor Ock Soo Park
05 Estudio Bíblico de Génesis – Pastor Ock Soo Park
03 Estudio Bíblico de Génesis – Pastor Ock Soo Park
04 Estudio Bíblico de Génesis – Pastor Ock Soo Park
02 Estudio Bíblico de Génesis – Pastor Ock Soo Park
01 Estudio Bíblico de Génesis – Pastor Ock Soo Park